Fakta Yang Perlu Diketahui Berkenaan Dunkirk

Semua sedia maklum Pertempuran Perancis merupakan titik paling rendah bagi pihak Bersekutu. Manakan tidak, pasukan mereka dimalukan sehingga ke tahap terpaksa berundur dan berkampung di Dunkirk, menanti masa untuk diselamatkan. Ini memaksa pihak British melancarkan Operasi Dinamo (Operation Dynamo) untuk menyelamatkan lebih 300,000 askar British dan Perancis yang terperangkap antara 26 Mei hingga 4 Jun 1940. Peristiwa ini turut diadaptasi oleh pengarah filem terkenal, Christopher Nolan untuk filem terbarunya, Dunkirk yang disiarkan di pawagam tahun lepas. Tapi tahukah anda ada perkara yang tidak diketahui berkenaan Dunkirk?

1. BRITISH SAJA MEMPUNYAI ANGKATAN TENTERA MEKANIKAL PADA TAHUN 1940

Kita sangka pada awal Perang Dunia Kedua (WWII), kelengkapan tentera British bersifat lapuk dan ketinggalan zaman. Sementara taktik peperangan yang dipelopori kepimpinan tentera mereka bersifat kolot. Hakikatnya, kelengkapan tentera British hampir sama dengan kelengkapan tentera Jerman. Mesingan Bren misalnya dilihat boleh diharap dan lebih tepat berbanding mesingan MG34 Jerman yang mempunyai reputasi menakutkan. Sementara dari segi uniform pula, mereka mempunyai uniform paling moden ketika itu.

Pasukan Ekspedisi British (BEF) saja yang mempunyai angkatan tentera mekanikal jika dibandingkan dengan tentera Nazi Jerman. Dalam 135 divisyen yang digunakan untuk menyerang Perancis, hanya 16 saja yang bersifat mekanikal. Sementara baki 119 divisyen lagi menggunakan tentera berkuda dan infantri. Dari segi kereta kebal, mereka jauh lebih hebat berbanding unit Panzer yang digunakan tentera Nazi dan BEF mempunyai lebih banyak set radio berbanding rakan sekutu mereka, Perancis.

Jadi di sebalik semua kelebihan ini, mengapa mereka tetap kalah? Jawapannya terletak pada saiz divisyen mereka yang terlalu kecil iaitu 10 divisyen sahaja. Ini bermakna mereka hanya boleh memainkan peranan sebagai tentera sokongan kepada sekutu mereka, tentera Perancis dan Belgium. Dan apabila kedua-dua tentera ini tumbang, mahu tidak mahu mereka perlu berundur bersama-sama rakan sekutu mereka. Bagi Britain, sebuah negara pulau yang mempunyai empayar laut yang luas, tumpuan pasti diberi kepada Tentera Laut Diraja (Royal Navy) dan Tentera Udara Diraja (RAF). Sementara Perancis pula mempunyai bilangan tentera yang ramai. Ideanya ialah Britain mengetuai perang di laut, Perancis mengetuai perang di darat dan kedua-duanya menyumbang kepada kekuatan tentera udara.

2. PARANOID DENGAN TELEFON

Seperti semua sedia maklum, Jeneral Maurice Gamelin merupakan individu bertanggungjawab mengetuai tentera Perancis dan British semasa Pertempuran Perancis. Dan sehinggalah pemecatannya pada 19 Mei 1940, Gamelin dianggap arkitek yang merancang strategi terbaik untuk menewaskan kemaraan tentera Nazi Jerman. Taktik beliau berdasarkan taktik Perang Dunia Pertama (WWI) iaitu perang yang berlangsung pada masa lama dan bersifat statik.

Kalau kita lihat telahan taktiknya itu, WWII itu juga mengambil masa lama berbanding WWI. Bezanya ialah ia bukan bersifat statik. Rejim Nazi Jerman sentiasa mencuba untuk menang dengan pantas dan mempunyai kemahiran untuk mengatasi pelbagai situasi yang diberi. Strategi ini sebenarnya dipaksa ke atas mereka berikutan kekurangan sumber yang boleh digunakan. Tetapi yang membezakan mereka dari WWI ialah penggunaan radio yang dilihat lebih pantas dan para komander diberi kebebasan untuk beroperasi.

Entah di mana silapnya, Gamelin lebih suka menggunakan talian telefon dan penghantar mesej berkuda berbanding radio. Alasan beliau ialah mengelak maklumat penting dan sulit dipintas oleh tentera Nazi. Di markasnya di Paris, tiada telefon disediakan atas arahannya. Ini mengundang masalah besar kerana Gamelin tidak mengetahui situasi sebenar di medan pertempuran dan gagal berhubung dengan para komander tentera yang bertempur. Jika menggunakan penghantar mesej berkuda atau telefon pula, talian telefon akan dipotong sementara penghantar mesej kuda pula akan hilang, gagal pulang atau lewat menghantar mesej diperlukan. Dan ini sebenarnya punca bagaimana tentera Perancis tumbang dan gagal menghalang kemaraan tentera Nazi Jerman.

3. HARI TERBURUK LUFTWAFFE

Kita semua sedia maklum jentera tentera udara Jerman atau Luftwaffe memerintah langit dengan sewenang-wenangnya semasa Pertempuran Perancis. Tetapi tahukah anda pada hari pertama pertempuran, ia merupakan hari terburuk mereka. 353 pesawat terhempas atau ditembak jatuh pada hari itu dan ramai juruterbang mereka dijadikan tawanan perang. Namun kehilangan terbesar ialah kematian ramai anggota krew penerbangan di mana kebanyakan mereka diambil dari sekolah-sekolah penerbangan. Luftwaffe gagal menggantikan mereka yang telah pergi ini tatkala Berlin melancarkan Operasi Barbarossa pada Jun 1940.

4. MOL TIMUR

Pegawai kanan tentera laut yang diberi tugas menyelia pemindahan tentera di Dunkirk ialah Kapten Bill Tennant. Tennant tiba pada 27 Mei dan diberitahu mereka hanya boleh memindahkan 45,000 tentera jika bernasib baik. Dengan kemudahan jeti musnah dan bagan pelabuhan tidak boleh digunakan, beliau berhubung dengan Dover untuk menghantar semua jenis kapal tanpa mengira saiz untuk berlayar ke Dunkirk untuk menyelamatkan tentera yang terperangkap. Proses pemindahan amat perlahan dan mengambil masa lama.

Melihat situasi semakin genting, Tennant melihat Luftwaffe tidak menyerang dua mol panjang yang menjangkau sehingga 1,600 kaki ke laut. Tiada cara untuk mengakses mol di sebelah barat tetapi mol timur yang bermula dari dinding jeti dilihat mudah diakses. Bagaimanapun, ramai melihat ia lebih kepada pemecah ombak berbanding sebagai sebuah jeti dan tidak berupaya untuk menarik kapal yang berlabuh di situ. Itu tidak menghalang Tennant menyuruh kapal stim Queen of the Channel untuk menguji mol tersebut dan berlabuh di tepi dinding itu. Selepas diuji, mol tersebut bertahan tanpa sebarang kesukaran.

5. PERANG BRITAIN BERMULA DI DUNKIRK

Kalau ikut rekod rasmi, Perang Britain berlaku pada 10 Julai 1940 tetapi ia sebenarnya bermula apabila RAF digerakkan untuk melindungi kapal-kapal yang berlayar ke Dunkirk dan Pas de Calais pada 20 Mei tahun sama. Luftwaffe diberi peranan oleh kepimpinan perang Jerman untuk menyekat proses pemindahan dan RAF memastikan objektif mereka tidak tercapai. Walaupun pihak tentera di bawah tidak melihat kelibat mereka, mereka berjaya menembak jatuh 326 pesawat musuh. Namun harga yang dibayar agak mahal iaitu kehilangan 121 pesawat yang ditembak jatuh tentera musuh.

6. KEBENARAN PERINTAH BERHENTI HITLER

Pada 24 Mei, Adolf Hitler mengarahkan semua divisyen kereta kebal Panzer untuk berhenti dan tidak meneruskan kemaraan ke Dunkirk. Dan ini mewujudkan teori bahawa Hitler mahu memberi peluang kepada tentera British melarikan diri. Sebenarnya, ini bukan saja berkisar ketidakcekapan beliau sebagai panglima tentera tetapi juga unsur dengki dalam kalangan kepimpinan tentera Nazi. Arahan menghentikan divisyen ini sebenarnya dikeluarkan oleh Jeneral Paul Ludwig Ewald von Kleist atas alasan bimbang ianya terlalu jauh dan sukar dikejar unit tentera infantri. Arahan tersebut ditetapkan selama 24 jam dan disokong oleh Field Marshall Gerd von Runstedt.

Bagaimanapun sebaik diketahui oleh ketua staf tentera Jeneral Franz Halder, beliau segera membatalkan arahan tersebut dan mengarahkan divisyen meneruskan kemaraan ke Dunkirk dari sebelah utara. von Runstedt yang berang kerana dimalukan Halder segera memaklumkan perkara tersebut kepada Hitler. Die Fuhrer yang tidak tahu-menahu pasal ini terus naik darah dan mengarahkan perintah Halder dibatalkan dengan arahan von Runstedt dikembalikan semula. Namun Hitler terlepas peluang untuk memberi pukulan maut kepada kerajaan pimpinan Winston Churchill di London. Sekiranya beliau menguatkuasakan arahan Halder, pasukan BEF pasti akan dihapuskan dan Churchill mahu tidak mahu terpaksa mempertimbangkan perjanjian damai dengan rejim Nazi Jerman. Dan pilihan sebegini pasti akan meruntuhkan kerajaan Churchill dalam masa singkat.

7. KAPTEN KRIKET ENGLAND

Antara tentera British yang berjaya diselamatkan ialah bekas pemain kriket Douglas Jardine yang pernah mengetuai pasukan kriket kebangsaan antara 1932-1933. Setahun selepas itu, Jardine bersara dan bekerja sebagai penulis dan wartawan walaupun mempunyai kelayakan sebagai peguam. Pada Ogos 1939, Jardine menyertai Tentera Wilayah (Territorial Army) dan diserap masuk ke Rejimen Diraja Berkshire bila perang meletus beberapa minggu selepas itu. Apabila BEF dihantar ke Perancis, beliau dihantar ke Perancis dan menjalankan tugas dengan cemerlang. Namun sebelum dibawa pulang dari Dunkirk, beliau tercedera dan terpisah dengan kebanyakan anak buahnya. Ini menyebabkan Jardine orang terakhir dibawa pulang dari Dunkirk menggunakan kapal HMS Verity. Ironinya, rakan baiknya ialah seorang pembaling dari Yorkshire bernama Hedley Verity dan turut menamakan anaknya, Douglas sempena nama Jardine. Verity terbunuh semasa di Sicily pada Julai 1943 semasa mengetuai kompeninya menyerang tentera Jerman.

8. ORANG TERAKHIR DUNKIRK IALAH SEORANG JENERAL

Orang terakhir yang meninggalkan Dunkirk bukan calang-calang reputasinya. Orang yang dimaksudkan ialah Mejar Jeneral Harold Alexander yang juga pemangku komander BEF yang dilantik pada 31 Mei. Askar-askar terakhir sudah menaiki kapal sekitar 9.00 malam pada hari Ahad bersamaan 2 Jun 1940. Pada ketika itu, perimeter sekitar Dunkirk sudah runtuh dan walaupun pihak Perancis berusaha menafikan cubaan tentera Nazi Jerman, mereka gagal mengekang asakan artileri Nazi. Pada jam 11.30 malam, Alexander yang diiringi oleh Tennant meronda kawasan sekitar Dunkirk dan memanggil mana-mana tentera yang masih ada. Melihat tiada respon dan berpuas hati kerana tugas mereka sudah selesai, mereka memberitahu melalui radio, “BEF sudah dipindahkan. Kembali sekarang.” Mereka kemudian berlayar pulang ke England.

9. KENDERAAN BRITISH UNTUK BARBAROSSA

Walaupun sudah tiada kelibat tentera British di Dunkirk, masih ada 70,000 tentera British yang masih terperangkap di selatan, terbunuh, cedera atau dijadikan tawanan perang. Mereka turut meninggalkan 76,000 tan peluru, 400,000 tan bekalan dan 2,500 senjata api. Selain itu, 64,000 kenderaan mereka turut ditinggalkan. Kebanyakan semua ini kemudian digunakan untuk kempen seterusnya termasuk kempen Operasi Barbarossa di Rusia. Pada ketika itu, tentera Wehrmacht menggunakan 2,000 jenis kenderaan yang mempunyai alat ganti berbeza dari gasket dan pengagih hingga pam minyak. Tidak banyak kenderaan yang dibawa ke sebelah timur kembali semula ke sebelah barat.

SUMBER

Holland, James. (2017). History Extra. 9 things you (probably) didn’t know about Dunkirk. https://www.historyextra.com/period/second-world-war/9-things-you-probably-didnt-know-about-dunkirk/


Unbroken (2014): Pergantungan Pada Diri & Pergantungan Pada Tuhan.

Unbroken merupakan sebuah filem perang (war film) arahan Angelina Jolie yang ditayangkan pada tahun 2014, diinspirasikan daripada kisah benar, berdasarkan novel bukan fiksyen tulisan Laura Hillenbrand, yang bertajuk Unbroken: A World War II Story of Survival, Resilience, and Redemption.

Filem Unbroken mengisarkan perjalanan hidup seorang atlet larian Olimpik yang berasal dari Amerika Syarikat sepanjang beliau menjadi askar semasa Perang Dunia ke-2, iaitu Louie Zamperini. Menerusi filem yang berdurasi selama lebih 2 jam ini, kebanyakan babak lebih difokuskan ke arah penyeksaan tentera yang menjadi tawanan Jepun dan semangat dan harapan yang mereka tonjolkan untuk terus hidup berbanding babak peperangan itu sendiri.

Seperti kebanyakan filem perang atau war film yang pernah ditayangkan di layar perak, terdapat banyak mesej atau pengajaran yang boleh kita dapati sebagai penonton. Antaranya ialah filem-filem sebegini memberikan gambaran zaman perang kepada generasi baharu yang tidak pernah mengalaminya di samping menunjukkan bahawa peperangan itu mewujudkan suatu kezaliman terhadap masyarakat dari serata dunia dan bagaimana generasi sekarang perlu mengambil iktibar daripada kesan perebutan kuasa yang dilakukan oleh nenek moyang kita pada masa lampau.

Namun begitu, filem Unbroken ini mempunyai fokus yang tersendiri iaitu survival ataupun kelangsungan hidup. Menerusi filem ini, penonton dapat menghayati sekali gus mengambil iktibar berkenaan semangat patriotisme dan juga survival skill yang ditonjolkan oleh Louie Zamperini serta tawanan perang yang lain. Unbroken juga mempamerkan bagaimana pergantungan pada diri dan pergantungan pada Tuhan mampu memberi semangat dan harapan yang begitu kuat untuk kelangsungan hidup.

Pergantungan pada diri.

Louie Zamperini, watak yang dilakonkan oleh Jack O’Connell, dahulunya merupakan seorang kanak-kanak yang bermasalah. Beliau juga sering dibuli kerana asal-usul keluarganya yang berasal dari Itali sebelum berpindah ke Amerika Syarikat.

Peraturan hidup Louie berubah apabila abangnya, Pete Zamperini yang merupakan seorang atlet larian di sekolah, memujuknya untuk sama-sama berlatih menjadi atlet larian. Pada mulanya, Louie keberatan kerana baginya, training atau latihan yang diberi oleh abangnya amat sukar. Namun begitu, Pete tidak berputus asa dan memberikan sepenuh kepercayaan terhadap adiknya di samping kata-kata semangat yang berbunyi:

‘If you can take it, you can make it.’

Kata-kata ini lah yang Louie pegang sebagai pembakar semangat sehinggalah beliau menjadi tentera semasa Perang Dunia Ke-2.

Menerusi filem Unbroken, Louie diperkenalkan sebagai seorang yang bersemangat kental. Daripada latihannya untuk menjadi atlet larian Olimpik sehinggalah pengalamannya sebagai seorang tawanan perang Jepun, semangat Louie menerusi kata-kata ‘if you can take it, you can make it’ itu juga merupakan ‘penyelamat’ dirinya dalam melalui saat-saat getir dan penuh seksa.

Melalui pergantungan pada dirinya sendiri, Louie mampu meyakinkan diri di samping memberi harapan kepada rakan seperjuangan semasa mereka terkandas di tengah lautan selama 47 hari, tanpa sumber makanan dan minuman yang mencukupi. Selain itu, Louie juga membuktikan semangat patriotisme serta daya tahan beliau yang tidak pernah luntur apabila beliau lebih sanggup melalui penyeksaan bersama tawanan perang yang lain daripada memilih untuk membelot pada negara dan peluang untuk hidup selesa.

Pergantungan pada Tuhan.

Watak yang mempamerkan pergantungan pada Tuhan di dalam filem Unbroken ini merupakan salah satu teman seperjuangan Louie, iaitu Russell Phillips atau lebih dikenali sebagai Phil. Penonton dapat melihat Phil berdoa pada Tuhan menerusi beberapa babak di mana mereka terselamat setelah kapal perang mereka terpaksa melakukan pendaratan kecemasan serta babak di mana mereka terkandas di tengah lautan setelah kapal mereka terhempas.

Menerusi filem Unbroken ini, watak Phil yang meletakkan pergantungan hidup nya pada Tuhan membuktikan bahawa Tuhan mendengar doa hamba-Nya. Di dalam babak di mana Louie, Phil dan seorang lagi rakan iaitu Mac, terpaksa melalui suasana sukar apabila rebut melanda lautan dan mereka terpaksa bertahan di atas bot pelampung, Louie berkata kepada Tuhan:

‘If you get me through this, if you answer my prayers, I swear I’ll dedicate my whole life to you. I’ll do whatever you want. Please.’

Permintaan Louie tersebut membuktikan bahawa Tuhan ingin hamba-Nya bergantung pada-Nya melebihi pergantungan terhadap yang lain. Pergantungan pada Tuhan juga merupakan suatu sumber harapan bagi mereka yang berada di dalam kesusahan. Ini kerana, disebabkan doanya itu, mereka terselamat daripada ribut tersebut dan hujan juga turun membasahi bumi di mana mereka dapat mengumpul air hujan sebagai sumber minuman.

Sebagai kesimpulan, filem Unbroken memperlihatkan hubungan di antara kepentingan pergantungan pada diri dengan pergantungan pada Tuhan. Harapan dan semangat untuk terus hidup mampu datang daripada diri sendiri dan juga Tuhan. Namun, harapan yang datang/berpunca daripada Tuhan itu mampu mengatasi segala-galanya.

Oleh itu, apabila kita menghadapi saat-saat getir dan merasakan ujian hidup itu terlalu berat untuk dilalui, prinsip ‘if you can take it, you can make it’ dalam filem Unbroken ini mampu memberikan kita semangat yang sewajarnya.

Sebagai umat Islam khususnya, kita telah sedia maklum bahawa kehidupan di dunia ini merupakan suatu ujian yang perlu kita lalui. Allah telah berfirman menerusi Surah al-Ankabut (29:2),

أَحَسِبَ النَّاسُ أَنْ يُتْرَكُوا أَنْ يَقُولُوا آمَنَّا وَهُمْ لَا يُفْتَنُونَ

‘Apakah manusia itu mengira bahawa mereka dibiarkan (saja) mengatakan: “Kami telah beriman”, sedangkan mereka tidak diuji lagi?’

Melalui surah al-Baqarah (2:155) pula, Allah telah berfirman bahawa:

وَلَنَبْلُوَنَّكُمْ بِشَيْءٍ مِنَ الْخَوْفِ وَالْجُوعِ وَنَقْصٍ مِنَ الْأَمْوَالِ وَالْأَنْفُسِ وَالثَّمَرَاتِ ۗ وَبَشِّرِ الصَّابِرِينَ

‘Dan sungguh akan Kami berikan ujian kepadamu, dengan sedikit ketakutan, kelaparan, kekurangan harta, jiwa dan buah-buahan. Dan berikanlah berita gembira kepada orang-orang yang sabar.’

Namun begitu, kita tidak perlu khuatir dengan segala ujian yang menimpa, sesuai dengan prinsip ‘if you can take it, you can make it’, kerana melalui surah al-Baqarah (2:286), Allah telah memberi kepastian bahawa:

لَا يُكَلِّفُ اللَّهُ نَفْسًا إِلَّا وُسْعَهَا

‘Allah tidak membebani seseorang melainkan sesuai dengan kesanggupannya.’

Sumber rujukan dan bacaan lanjut:

– https://tafsiralquran2.wordpress.com

– http://www.virtualmosque.com/personaldvlpt/a-souls-burden/

– https://en.wikipedia.org/wiki/Unbroken_(film)


Perkataan Mandarin Yang Berasal Daripada Bahasa Asing

Bahasa Mandarin merupakan bahasa Sino-Tibetan yang dituturkan oleh 1.30 bilion orang di seluruh dunia. China, Taiwan, Singapura, Vietnam, Amerika Syarikat, dan Malaysia adalah antara negara yang mempunyai bilangan penutur yang ramai.

Bahasa Mandarin dikenali sebagai “huáyǔ (华语)” di Republik Singapura dan Persekutuan Malaysia. Secara harfiahnya, nama tersebut membawa maksud “Bahasa Cina”, “Bahasa Hua”, “Ucapan Megah”, “Ucapan Bunga-bungaan” ataupun “Ucapan Berkembang”.

Sebagaimana bahasa lain, Bahasa Mandarin juga tidak terlepas daripada menerima kata pinjaman. Menurut Kamus Dewan Edisi Keempat, “kata pinjaman” telah ditakrifkan sebagai “kata yabg telah digunakan di dalam sesuatu bahasa tetapi berasal daripada bahasa lain”.

Persoalan yang sentiasa bermain dalam fikiran kita, perkataan Mandarin manakah yang berasal daripada bahasa asing? Barangkali artikel ini akan menjawan sedikit persoalan kita. Bacalah dengan hati yang terbuka.

PERKATAAN MANDARIN YANG BERASAL DARIPADA BAHASA ASING

Antara perkataan Mandarin yang berasal daripada bahasa asing adalah “bāshì (巴士)”. Perkataan tersebut membawa maksud “bas”. Perkataan berkenaan berasal daripada Bahasa Inggeris iaitu “bus”.

Selain itu, “dīshì (的士)” adalah antara perkataan Mandarin yang berasal daripada Bahasa Asing. Perkataan tersebut membawa maksud “teksi”. Perkataan berkenaan berasal daripada Bahasa Inggeris iaitu “taxi”.
Di samping itu, “Hútòng (胡同)” adalah antara perkataan Mandarin yang berasal daripada Bahasa Asing. Perkataan tersebut membawa maksud “lorong”. Perkataan berkenaan berasal daripada Bahasa Mongolia iaitu “huttuk”.

Kemudian, “dālian (褡裢)” adalah antara perkataan Mandarin yang berasal daripada Bahasa Asing. Perkataan tersebut membawa maksud “pakaian dalam”. Perkataan berkenaan berasal daripada Bahasa Mongolia iaitu “talimp”.

Seterusnya, “àma (阿玛)” adalah antara perkataan Mandarin yang berasal daripada Bahasa Asing. Perkataan tersebut membawa maksud “ayah”. Perkataan berkenaan berasal daripada Bahasa Manchu iaitu “ama”.
“fújìn (福晋)” adalah antara perkataan Mandarin yang berasal daripada Bahasa Asing. Perkataan tersebut membawa maksud “isteri”. Perkataan berkenaan berasal daripada Bahasa Manchu iaitu “fujin”. Perkataan Manchu tersebut berasal dari Mandarin, “fūrén (夫人)”.

“Níngméng (狮子)” adalah antara perkataan Mandarin yang berasal daripada Bahasa Asing. Perkataan tersebut membawa maksud “lemon”. Perkataan berkenaan berasal daripada Bahasa Parsi Kuno iaitu “līmo”.
“Píngguǒ (苹果)” adalah antara perkataan Mandarin yang berasal daripada Bahasa Asing. Perkataan tersebut membawa maksud “epal”. Perkataan berkenaan berasal daripada Bahasa Sanskrit iaitu “bimba (बिम्ब)”.

“Tǎ (塔)” adalah antara perkataan Mandarin yang berasal daripada Bahasa Asing. Perkataan tersebut membawa maksud “menara”. Perkataan berkenaan berasal daripada Bahasa Sanskrit iaitu “stūpa (स्तूप)”.
“Chē (车)” adalah antara perkataan Mandarin yang berasal daripada Bahasa Asing. Perkataan tersebut membawa maksud “kereta”. Perkataan berkenaan berasal daripada Bahasa Tocharian A iaitu “kukäl”, ataupun Tocharian B iaitu “kokale”.

“Chē (蜜)” adalah antara perkataan Mandarin yang berasal daripada Bahasa Asing. Perkataan tersebut membawa maksud “madu”. Perkataan berkenaan berasal daripada Proto-Tocharianiaitu *ḿətə.

“Bīngláng (槟榔)” adalah antara perkataan Mandarin yang berasal daripada Bahasa Asing. Perkataan tersebut membawa maksud “biji sirih”. Perkataan berkenaan berasal daripada Bahasa Melayu iaitu “pinang”.

“Shāgǔ (沙谷)” adalah antara perkataan Mandarin yang berasal daripada Bahasa Asing. Perkataan tersebut membawa maksud “sagu”. Perkataan berkenaan berasal daripada Bahasa Melayu iaitu “Sagu”.

“Zīrán (孜然)” adalah antara perkataan Mandarin yang berasal daripada Bahasa Asing. Perkataan tersebut membawa maksud “jintan”. Perkataan berkenaan berasal daripada Bahasa Uyghur iaitu “zire (زىرە)”.

Akhir sekali, “Sūosūo (梭梭)” adalah antara perkataan Mandarin yang berasal daripada Bahasa Asing. Perkataan tersebut membawa maksud “saxaul”, iaitu nama sejenis tumbuh-tumbuhan. Perkataan berkenaan berasal daripada Bahasa Uyghur iaitu “söksök (سۆكسۆك )”.

AKHIR KATA

Kesimpulannya, itu adalah antara perkataan Mandarin yang berasal daripada pelbagai bahasa asing. Pengaruh asing menunjukkan sesuatu bahasa itu mengalami “kemajuan”.

Banyak tamadun yang pernah dan sedang berinteraksi di sekitar kawasan asal penutur bahasa tersebut. Sebagai contoh Dinasti Yuan (1271-1368), Dinasti Ming (1368-1644) , Dinasti Qing (1644-1912), Republik China (1912-1949), dan Republik Rakyat China (1949-Kini).

Tidak dinafikan, tidak semua perkataan Mandarin tersebut digunakan dalam kalangan penutur Mandarin di Malaysia dan mungkin Singapura. Ada juga yang tidak pernah didengari mereka.

Apakah perkataan asing dalam Bahasa Mandarin yang kami lupai? Harap berikan ulasan anda di dalam ruang ulasan di bawah. Semoga artikel ini memberikan manfaat untuk semua orang.

RUJUKAN

Omniglot: Mandarin Chinese. Dicapai pada 11hb April 2021 dari https://omniglot.com/chinese/mandarin.htm

Dewan Bahasa dan Pustaka: Kata Pinjaman. Dicapai pada 11hb April 2021 dari https://prpm.dbp.gov.my/Cari1?keyword=kata+pinjaman

8 Chinese Words Borrowed From English That Will Finally Make Sense to You. Dicapai pada 11hb April 2021 dari https://www.yoyochinese.com/…/8-Chinese-words-borrowed…

What are some loan words from Mongolian to Chinese language? Dicapai pada 11hb April 2021 dari https://www.quora.com/What-are-some-loan-words-from…

What are some Manchu loan words in Chinese language? Dicapai pada 11hb April 2021 dari https://www.quora.com/What-are-some-Manchu-loan-words-in…

What words of Indo-European origin were incorporated into Chinese vocabulary long before Marco Polo and the Jesuits? Dicapai pada 11hb April 2021 dari https://www.quora.com/What-words-of-Indo-European-origin…

Malay (and Javanese) Loan-words in Chinese as a Mirror of Cultural Exchanges. Dicapai pada 11hb April 2021 dari https://www.researchgate.net/…/Malay-and-Javanese-Loan…

Are there any Turkic loan words in Chinese? Dicapai pada 11hb April 2021 dari https://www.quora.com/Are-there-any-Turkic-loan-words-in…


Perang 100 Tahun Di Eropah

Antara babak-babak hitam dalam fasa zaman kegelapan eropah, adalah tidak lengkap kalau tidak berbicara tentang sebuah fasa perang yang berlaku selama 100 tahun yang melibatkan dua buah negara di Eropah iaitu England dan juga Perancis. Perang ini dipanggil sebagai perang 100 tahun kerana berlaku selama 116 tahun, bermula pada tahun 1337 Masihi dan tamat secara rasmi pada 1453 Masihi.

Yang menariknya mengenai perang yang antara faktor menjerumuskan lagi eropah ke zaman kegelapan ialah ianya berlaku selama pemerintahan lima orang raja yang memerintah kedua-dua kerajaan ini. Terdapat beberapa fasa dalam perang ini di mana seperti yang digariskan di bawah:

1. Fasa Edwardian (1337 – 1360 Masihi)
2. Fasa Caroline (1415-1429 Masihi)
3. Fasa Lancastrian (1415-1429 Masihi)

Baik, sebelum kita melangkah lebih jauh dalam membincangkan tentang topik ini, maka kata saya perlunya saya untuk menggariskan faktor-faktor yang menjerumuskan perang ini. Sebuah perang tidak akan berlaku tanpa ada faktor-faktor yang menggerakkannya. Hanya orang gila sahaja yang berperang tanpa tujuan.

I. Perebutan Wilayah Flanders

Wilayah Flanders ketika ini telah menjadi sebagai pusat perindustrian di Eropah Utara (kini dalam wilayah Belgium, dan banyak kota-kota hebat di Belgium berada di dalam wilayah ini seperti Brussels). Sumber ekonomi yang menjadikan Flanders menjadi sebuah wilayah yang sangat kaya raya ialah sumber ekonomi pengeluaran kainnya.

Wilayah Flanders pula dicatatkan berdagang dengan England demi menampung keperluannya mendapatkan bulu kambing-kambing biri-biri demi penghasilan kainnya. Perniagaan ini pula sangat penting buat England kerana secara sudah menjadi tradisi di England di mana masyarakatnya menjadikan wain dan beer sebagai sumber utama pemanas badan terutama pada waktu musim sejuk.

Namun pokok anggur yang menjadi kepada sumber minuman terutama wain tidak dapat ditanam di England dan mahu mendapatkan bekalan wain yang mencukupi, maka England akan melakukan pertukaran dengan wilayah Flanders dengan bulu kambing biri-birinya.

Malangnya raja Perancis ketika itu, mahu menguasai wilayah Flanders yang disifatkan sebagai kaya raya. Ini membuatkan pedagang England berasa terancam. Yalah, mahu ke Flanders pun terpaksa melalui kawasan utara Perancis, ini lagikan pula wilayah Flanders itu berada di bawah penguasaan Perancis. England tentu tidak boleh membenarkan perkara ini berlaku.

II. Kita boleh simpulkan juga perselisihan politik sebagai faktor yang turut mengheret kepada Perang 100 Tahun ini. England dan Perancis, sehingga hari ini boleh dianggap sebagai rival. Rivalry antara dua negara ini sebenarnya bermula sejak zaman pertengahan lagi. Antara sebabnya ialah pertindihan kawasan taklukan.

Hasrat utama Raja Perancis menyatukan seluruh wilayah terbantut dek penguasaan England di sebuah wilayah yang bernama Gascony yang terletak di Selatan Perancis, kira-kira bersempadan dengan Sepanyol hari ini. Dalam masa yang sama pulak, England sentiasa tidak berpuas hati dengan Perancis yang begitu baik menjalankan hubungan dengan Scotland yang begitu diidamkan oleh raja England untuk dimasukkan ke dalam wilayah penguasannya.

III. Selepas kemangkatan Charlex IV, anak kepada Raja Philip The Fair menyebabkan Perancis tidak mempunyai waris lelaki. Raja Philp pula mempunyai seorang anak perempuan yang bernama Isabelle dan anak perempuannya ini pula telah berkahwin dengan Raja Edward II daripada England.

Ketika itu, di Perancis, parlimennya telah menggubal undang-undang yang menghalang perempuan menaiki takhta manakala mereka tidak mengiktiraf Edward II sebagai seorang raja kerana pertaliannya dengan England. Mereka telah membelakangi Edward II dengan melantik anak saudara Raja Philip iaitu Philip Of Valois. Ini telah membuatkan Edward menuntut haknya ke atas takhta Perancis.

Baik, sekarang kita sudah jelas akan tiga faktor paling kuat yang dipercayai sebagai batu loncatan kepada permulaan babak-babak yang saya kira antara fasa menarik dalam sejarah eropah. Maka sekarang sudah tiba untuk kita menghadam setiap fasa dan peringkat dalam Perang 100 Tahun ini secara kronologi untuk memudahkan lagi pemahaman kita tentang apa sebenarnya yang berlaku selama 100 tahun konflik di Eropah.

Wow! Seratus Tahun berperang, itu bukan tempoh yang pendek kerana Perang Dunia Pertama dan Kedua pun tidak berlaku selama itu!

i. Fasa Edwardian (1337-1360 Masihi)

Perang pada fasa pertama ini bermula apabila tahun 1304 Masihi di Pertempuran Sluys. Raja Edward III daripada England telah memimpin 120 – 150 buah kapal menyerang armada kapal Perancis yang dipimpin oleh Hugues Quieret dan juga Nicolas Becuchet yang membawa 190-213 buah kapal.

Dalam pertempuran ini, sejarawan berbeza pendapat tentang kehilangan di pihak Perancis (ada yang memetiK dalam 16-18 ribu manakala ada yang lebih berani dengan membawa angka 20 ribu orang tentera Perancis). Namun yang penting, dalam pertempuran ini juga, England telah memenanginya.

6 Tahun kemudian, sekali lagi Edward menceroboh Perancis dan menakluk beberapa kawsan Perancis demi melakukan penjarahan dan juga penaklukan. Namun tidak seperti Pertempuran Sluys, kali ini Peracis lebih bersedia.

Dalam Pertempuran Crecy, dicatatkan bahawa Raja Edward III bersama anaknya Edward The Black Prince telah memimpin antara 9000 hingga 12 000 orang askar melawan 30 ribu orang hingga 100 ribu orang tentera Perancis.

Pertempuran ini boleh disimpulkan dengan ketika pendaratan Edward III ke wilayah Perancis, Raja Philip VI dari Perancis telah mengejar dan berjaya mendahului pasukan Edward. Namun berkat kehebatan pemanah Inggeris dan Wales yang dibawa dalam pertempuran ini, akhirnya Philip VI terpaksa mengalah dan mengakibatkan kemenangan sekali lagi buat England. Hanya sekitar 100-300 orang tentera England yang mati manakala Perancis kehilangan lebih kurang 2000 orang tentera serta banyak tenteranya dijadikan tawanan perang oleh England.

Rentetan dari pertempuran di fasa pertama ini, menyaksikan banyak lagi pertempuan lebih berpihak kepada pihak England. Sebagai contoh, antara yang dikenang ialah kemenangan England di Pertempuran Poiters di mana England yang membawa lebih kurang 3000 orang askar berjaya mengalahkan tentera Perancis yang ketika itu membawa lebih kurang 8000 orang askar.

Namun kelebihan askar yang menandingi tentera England tidak membantu langsung kekalahan mereka. Dicatatkan bahawa Perancis kehilangan lebih kurang 2500 orang tentera, manakala 2000 lagi dijadikan sebagai tawanan perang.

Selepas itu rentetan demi rentetan menghiasi fasa Edwardian ini sehinggalah peristiwa Death Black melanda Perancis dan kepenatan akibat kekalahan daripada banyak pertempuran memaksa Perancis menandatangani Peace Of Breatigny pada tahun 1360 Masihi sekaligus menamatkan fasa pertama dalam Perang 100 Tahun dengan keputusan England memperoleh wilayah Calais yang terletak di Utara Perancis.

ii. Fasa Caroline (1369 – 1389 Masihi)

Kalau dalam Fasa Edwardian, jelas bahawa England mencatatkan kemenangan . Namun jelas dalam fasa kedua ini, kelihatan seperti rentak bertukar arah kepada Perancis di bawah pimpinan Charles V. Perancis tidak memilih untuk bertempur secara penuh sebaliknya membiarkan England menyerang dahulu dan barulah mereka mula menyerang.

Dalam fasa kedua ini, Betrand Du Guesclin telah menasihati raja Charles V agar tidak menghadapi England dalam pertempuran secara penuh atau berdepan sebaliknya menggunakan taktik seperti menyerang kota-kota yang ditakluk oleh England lalu melarikan diri sebelum sempat tentera England sampai. Beberapa kali England cuba memaksa Perancis untuk turun bertempur secara penuh namun semuanya dielak oleh Du Guesclin.

Saya juga melihat bahawa di Nusantara, Fabian Tactic ini turut digunakan oleh Laksamana Hang Nadim menentang Portugis yang lebih superior dari tentera Johor ketika itu.

Lagipun ketika fasa kedua ini, England telah kehilangan dua watak penting dalam Fasa Edwardian dahulu. Raja Edward III ketika pula sudah semakin tua manakala anaknya, Black Prince pula sedang sakit tenat Komander tentera England iaitu John Chandos pula terbunuh telah meninggalkan kesan yang lebih mendalam pada England.

Dalam fasa kedua ini, penguasaan England ke atas pertempuran laut juga beralih arah kepada Perancis apabila mereka kalah teruk dalam Pertempuran La Rochelle. Ini telah memaksa England menandatangi Treaty Of Bruges.

iii. Fasa Lancastrian (1415 – 1435 Masihi)

Perang 100 Tahun diteruskan lagi oleh England yang ketika itu dibawah pemerintahan Henry V telah menyerang Perancis. Pertempuran ini dikenali sebagai Pertempuran Agincourt di mana Henry V telah memimpin lebih kurang 6 – 9 ribu orang askar melawan 12-36 ribu orang tentera Perancis. Dalam pertempuran ini, Pihak England yang ketika itu hanya kehilangan 112 orang manakala Perancis pula kehilangan lebih kurang 7-10 ribu orang.

Kemenangan Raja Henry V telah membuatkan Perjanjian Troyes termeterai manakala hampir seluruh wilayah Perancis berada di bawah pemerintahan Raja Henry V.

Raja Perancis ketika itu telah mengisytiharkan anak lelakinya Dauphin sebagai pemangku dan pengganti Henry di Perancis. Raja Henry kemudian berkahwin dengan anak perempuan Raja Perancis iaitu Catherine namun dengan syarat nanti anak itu akan menjadi raja Perancis.

Ini telah mengheret kepada sebuah lagi konflik apabila Dauphin berasa tidak puas hati lalu mengetuai askar Perancis untuk berperang sekali lagi dengan England. Namun peringkat awal perang ini, England telah berjaya mengalahkan Peranciis dengan menguasai bandar dan kubu-kubu utama di sekitar kawasan sungai.

Namun sekali lagi medan pertempuran bertukar arah apabila munculnya seorang gadis bernama Joan Of Arc yang telah membawa kembali Perancis memenangi peperangan ini. England kemudian menerima bala buruk apabila orang Burgundy pula telah berpaling tadah daripada England lalu memihak kepada Perancis.

Jadi melalui pakatan Perancis dan Burgundy ini, satu persatu wilayah Perancis yang sebelum ini berada di bawah England telah jatuh persatu-persatu ke dalam tangan Perancis semula. Kemuncaknya dalam Pertempuran Castillon di mana kira-kira 6-10 ribu orang tentera England kalah kepada 7-10 ribu orang tentera Perancis, sekaligus menamatkan perang 100 dan Fasa Lancastrian dimenangi oleh Perancis.

Kesan-kesan yang boleh kita teliti daripada Perang 100 Tahun adalah seperti berikut:

a.) England Ke Arah Raja Berperlembagaann
b.) Perancis Ke Arah Sistem Beraja Mutlak
c.) Bahasa Inggeris Mula Mengambil Alih Sebagai Bahasa Rasmi Di England

Kesimpulan

Apa yang kita boleh pelajari daripada sejarah ini ialah perang sebenarnya mengakibatkan banyak kemusnahan daripada kebaikan. Kadang-kadang, ramai yang menjadi korban hanya kerana mahu memenuhi nafsu raja yang memerintah. Tetapi dalam Perang 100 tahun itu, disebalik kemusnahan dan kematian jiwa, ianya turut meninggalkan semangat kebangsaan yang tinggi dalam kalangan rakyat England dan Perancis dan mewujudkan rivalry seperti yang kita lihat hari ini antara England dan Perancis.

-HE-

Sumber Rujukan:

1. Mohammad Kamal Kamaruddin. (2009) Sejarah Eropah. Pearson Malaysia Sdn Bhd.

2. Europe: A History. (1996) Oxford University Press

3. Bryan Perret. (1992) The Battle Book. Arms and Armour Press.

4. http://www.history.com/topics/hundred-years-war


Mengingati Muslim Bosnia Yang Diratah Kekejaman Serb

Minggu ni, dari 11 hingga 16 Julai, sekali lagi bangsa Bosniak meratap, pilu berdarah. Genap 25 tahun seksaan zahir dan batin mereka.

Minggu ni pada tahun 1995, Srebrenica yang sepatutnya di bawah jagaan rapi pasukan pengaman PBB di bawah panji UNPROFOR, dijarah dan diratah musyrik serbs.

Berpunca dari perpecahan Yugoslavia pada 1991, dan kemerdekaan Bosnia pada 1992, menimbul dan menambah kebencian Serb di dalam negara tersebut terhadap Bosniak. Dahulunya mereka sewarga, satu bahasa, tapi hanya kerana menerbitkan kebebasan dari cengkaman sosialis, terus bersemadi dendam kesumat kepada Bosniak yang berlainan agama.

Srebrenica pada 11 Julai 1995, masih aman sentosa. Perang saudara antara Serbs dan Bosniak juga dah perlahan-perlahan mencapai kata sepakat. Pasukan pengaman dari Belanda sedang menunggu bantuan dari NATO kerana teruk dikepung JNA beberapa hari.

Belum sempat bantuan tiba, bandar yang menghimpunkan ribuan Bosniak tu diserang dengan b0m dan artileri. Musyrik Serb terus menyerang dan menyerang. Bosniak yang terkumpul, termasuk wanita dan kanak-kanak terus melarikan di ke Tuzla dan Potocari, bandar berdekatan Srebrenica. Malang bertimpa, Serb pimpinan Ratko Mladic dan Radovan Karadzic dah pun menunggu di sana.

Serb celaka kembali mengumpulkan mangsa p3rang yang tak berdosa. Lelaki dewasa dan remaja, diasingkan dari wanita dan kanak-kanak serta orang tua. Disangkakan terelak dari malapetaka, tetapi nafsu serakah syaitan menjelma. Habis 10,000 wanita dir0gol, kanak-kanak dis3mbelih, lelaki dib4kar hidup-hidup sehingga tak tersisa. Satu minggu penuh darah di Srebrenica. Menambah amarah, siap ada pasukan polis terlibat sama meratah.

Sempat menutup bukti, dipisahkan anggota badan mangsa Bosniak yang terkorban di merata tempat. Perbicaraan jenayah p3rang terhadap syaitan-syaitan ni berlangsung bertahun-tahun sebelum keadilan terbentang. Akhirnya pada tahun 2013 dan 2017, kedua kepala syaitan di atas dijatuhkan hukuman oleh mahkamah dunia, manakala ribuan konconya masih ada yang bebas hidup di dunia.

Pembersihan etnik oleh Serb terhadap Bosniak ni, terutama di Srebrenica adalah yang terburuk dalam sejarah Eropah selepas P2rang Dunia kedua. Walaupun Srebrenica dah diisytihar kawasan bebas senjata oleh Resolusi PBB 1993, kesumat Serbs tak terhalang dengan warta di atas kertas tu. Mereka tetap menurut nafsu, membunuh dan merogol sewenang-wenangnya di serata tanah Bosnia Herzegovina.

Kini, selepas Perjanjian Dayton termeterai pada tahun yang sama, Bosnia kembali sentosa. Walau begitu, Bosniak terpaksa menerima kehidupan bersama ‘pembunuhnya’ dalam sempadan yang sama, walaupun dipisahkan wilayah berbeza antara Srpska dan Wilayah Bosnia. Apakan daya, perang tetap perlu dihentikan, bukan ditamatkan – bak kata Kapten Nermin.

Sekalung Al-Fatihah dibaca kepada muslimin muslimat Bosniak yang terkorban.


Asal Usul Sebenar Nama Zombie

Penyanyi lagu Zombie, Dolores Cranberries yang glamour waktu aku remaja dulu dah meninggal semalam akibat kematian mengejut pada umur 46 tahun.

Polis dan doktor sedang siasat punca kematian.

Sementara itu, pernah ada orang tanya aku, betul ke perkatan Zombie tu berasal dari pahlawan Islam Brazil yang bernama Zumbi yang selalu kalahkan tentera salib? Lalu Portugis melancarkan peperangan terhadap Panglima Zombie dan setelah beliau berjaya dibunuh, nama pahlawan ini diburukkan dengan imej mayat hidup yang memakan daging manusia. Dari novel, lagu sampailah ke filem, karakter asal Zombie telah diburukkan sedemikian rupa. Sekarang ini apabila menyebut nama Zombie, orang dah tak terbayang tentang pahlawan Islam tapi terbayang tentang mayat hidup yang meratah daging manusia.

Betul ke semua ni abang kereta mayat? Betul ke Zombie berasal dari pahlawan Islam?

Jawapan aku:

Bagus kepada yang bertanya, aku cuba jawab sesopan mungkin sebab aku dah tua, jika aku masih muda macam dulu memang aku maki siap-siap orang tulis konspirasi ni sampai korang lebih sanggup jadi zombie dari dengar bebelan aku.

Sebagai penulis kita kena adil dalam mengkaji sejarah, jangan sebab nama pahlawan tu Zunbie, kita terus isi plot hole untuk wujudkan konspirasi bahawa Zombi dalam filem sekarang ni hasil sentimen kebencian Portugis kepada pahlawan bernama Zunbi. Aduhai..

Nampak sangat si penulis terdesak menulis gaya motivasi orang yang mencipta teori konspirasi: iaitu bila mereka nak percaya bahawa wujudnya satu “big picture” di dunia ini, lalu bila big picture itu kehilangan bibit-bibit tertentu, maka mereka isikan lubang-lubang itu dengan naratif syok sendiri yang cuba dihubung kait sebagai fakta, hanya untuk menutup kejahilan diri sendiri.

Padahal jika rujuk sejarah, Zombi berasal dari perkataan Zambi yang wujud pada abad ke 8, berasal dari bahasa Kongo yang bermaksud “roh orang mati”, yang mana ada sihir di zaman itu konon boleh hidupkan semula orang mati tanpa perasaan yang hanya bergerak-gerak.

Idea itu kemudian dikembangkan oleh George Romero dalam filem Zombie pertama berjudul “Night of the Living Dead” tahun 1968, filem hitam putih, dan idea jalan cerita itu pula datang dari novel klasik puntianak: “I am Legend”.

Sejak filem tu hit, maka berlumba-lumba filem zombie dikeluarkan sehingga di Malaysia ada Zombie Kampung Pisang.

Akhir kata: nak menulis sejarah jauh lebih susah dari menulis teori konspirasi, menulis sejarah perlukan kajian, tanggungjawab, dan amanah, lagi-lagi sejarah tu melibatkan negara Brazil, kena rujuk buku yang betul, sumber yang betul, rujuk muzium mereka, lepas tu nak dakwa filem Zombie memburukkan Pahlawan Zunbi kena ada bukti, pereka watak George A. Romero yang dikenali sebagai bapa kezombian Amerika baru saja mati tahun lepas, tak nak pulak korang tanya dia hari tu?

Terkini: Oleh sebab filem Zombie dah popular, maka dah ada pihak terbit drama bersiri “The Walking Dead” yang dah masuk season 8, dan dianggap sebagai drama terbaik dalam menggambarkan zombie, tapi pengarah filem ini dah tak nak guna perkataan zombie sebab dah bosan dengan perkatan “zombie”, sekarang mereka tukar “The Walker”. Jika korang tengok filem tu, langsung tak sebut perkataan “zombie”.

Jadi mana releven lagi tuduhan konon perkatan zombie diguna barat untuk burukkan islam itu?

Islam agama fakta dan amat memetik beratkan fakta. Terima kasih kerana bertanya sebelum sebar semua berita kerana perintah Allah suruh kita kaji dulu setiap berita sebelum sebar.

Artikel oleh Hamka Kereta Mayat.


Silphium – Ubat Kuat Orang Tamadun Rom

Banyak perkara yang diketahui tentang Rom dari kerenah para pemerintahnya hinggalah monumen-monumen dari Colosseum hinggalah akueduk. Tetapi ada satu misteri Rom yang membingungkan saintis sehingga hari ini. Misteri tersebut ialah ke mana perginya silphium, tumbuhan herba antikuiti yang digilai ramai termasuk Julius Caesar?

Pada era antikuiti, silphium dicanang sebagai ubat ajaib yang boleh mengubati semua jenis penyakit dari sakit perut hingga luka gigitan anjing. Tetapi kegunaan yang paling popular bagi orang Rom ialah sebagai penguat tenaga batin atau ubat mengawal kelahiran. Penulis tidak terkejut sekiranya herba ini digunakan oleh Julius Caesar dan Mark Antony semasa bersama Cleopatra.

Silphium pada ketika itu banyak didapati di Cyrene (kini Shahhat, Libya) dan hasil kutipannya dimonopoli oleh pemerintah tempatan. Disebabkan monopoli ini, ini menjadikan mereka sebagai antara pemerintah terkaya di benua Afrika. Orang Rom bukan satu-satunya yang tahu kelebihan silphium. Tidak mustahil rantau Mediterranean dari Carthage hingga Yunani mengetahui silphium dan kelebihannya dari segi kesihatan.

Mengikut legenda, silphium ditemui penduduk tempatan selepas “hujan hitam” menghujani kawasan pantai timur Libya kira-kira 2,500 tahun lalu. Sejak itu, ia tumbuh di merata tempat termasuk kawasan padang rumput dan tanah tinggi yang menghijau. Mungkin ada menganggap ini sebagai pelik tetapi Cyrene diketahui sebagai tanah tinggi bertingkat dengan sumber air yang banyak. Malah, ia menerima 850 mm hujan setahun sekaligus menjadikan ia hampir basah sama seperti Britain.

Cyrene pada awalnya diduduki oleh orang Yunani sebelum diambil alih oleh orang Rom. Tetapi mereka berdepan satu masalah sama: tidak tahu cara mengusahakan tanaman silphium. Akibatnya, satu-satunya cara mendapatkan herba ini ialah mengutipnya di tanah tinggi dan padang hijau. Walaupun Rom telah menetapkan had siphilium yang boleh dikutip, ia turut membawa kepada kewujudan pasaran gelap membabitkan herba berkenaan.

Terdapat dua teori mengapa ia tidak berhasil sebagai tanaman pertanian. Pertama, ia hanya boleh tumbuh di tanah yang sudah terusik. Bapa Botani Yunani, Theophrastus berpandangan tanah sebegitu membenarkan cahaya matahari masuk ke dalam tanah dan mendorong ia untuk bercambah.

Ada juga mendakwa ia disebabkan oleh kandungan kimia tanah di habitat semulajadinya. Jika aktiviti pertanian dijalankan, ia akan mengubah kandungan sesetengah elemen termasuk magnesium dalam tanah. Ini mengakibatkan sesetengah tanaman yang ditanam tidak akan tumbuh seperti diharapkan.

Satu lagi teori yang patut dipertimbang ialah silphium merupakan sejenis tumbuhan hibrid. Hal ini bukan perkara baru di mana tumbuhan atau haiwan dikacukkan bagi menghasilkan spesies haiwan/tumbuhan baru. Malah, pada ketika itu, wujud laporan silphium juga wujud dari Media ke Parthia. Tetapi silphium yang ada di situ tidak sehebat silphium Cyrene – menimbulkan teori bahawa silphium di lokasi-lokasi itu sebenarnya hibrid.

Yang pasti, disebabkan ia mendapat permintaan tinggi di pasaran, tuan-tuan tanah Rom berusaha melindungi herba ini daripada dicuri oleh pihak tidak bertanggungjawab termasuk kambing biri-biri. Rupanya, jika kambing biri-biri diberi silphium, ia menjadikan dagingnya lebih empuk dan lembut. Malah, ada menganggap daging kibas ini sama taraf dengan daging lembu Wagyu hari ini.

Orang tempatan yang berang berusaha merobohkan pagar-pagar yang dipasang tuan-tuan tanah. Jika itu tidak berlaku, mereka akan mencuri masuk pada waktu malam dan mendapatkan silphium diperlukan untuk ternakan mereka. Geng penyeludup pula mencuri seberapa banyak silphium sebelum dijual di pasaran gelap.

Disebabkan aktiviti kutipan yang agresif dan keterlaluan, silphium pupus menjelang era pemerintahan Nero. Satu-satunya silphium yang ditemui di Cyrene dibawa ke Rom dan dipersembahkan kepada baginda. Ini bagi memuaskan rasa ingin tahu Nero bagaimana herba ini menjadi buruan orang Rom dari orang biasa hinggalah moyangnya Julius Caesar.

Tetapi pengkaji sejarah percaya satu lagi punca kepupusan silphium ialah perubahan iklim. Tindakan pihak Rom dan Yunani membersihkan kawasan hutan dan membuka lebih banyak tanah pertanian mengakibatkan hakisan pada tanah tinggi tempat silphium ditemui. Akibatnya, iklim mikro yang membantu silphium bercambah musnah dan tumbuhan herba tersebut pupus begitu saja.

Dan ini seharusnya diberi perhatian oleh kerajaan-kerajaan dunia hari ini. Perubahan iklim memberi kesan dalam banyak segi termasuk tumbuhan yang berperanan sebagai sumber makanan. Jika ini tidak dipandang serius, dunia bakal kehilangan peluang menghasilkan tumbuhan makanan hibrid yang mampu beradaptasi dengan perubahan iklim hari ini.

RUJUKAN

Tapper, J. (2022, 15 Mei). Caesar’s favourite herb was the Viagra of ancient Rome. Until climate change killed it off. The Guardian.

Gorvett, Z. (2017, 8 September). The mystery of the lost Roman herb. BBC Future.


Tiga Perkara Punca Liberal Dalam Keadaan Nazak

Sempadan, ekonomi dan identiti bangsa –
menjadi akar perjuangan dalam politik pasca moden

Kebakaran gereja purba zaman Gothik – Notre Dame di Paris, Perancis pada tahun ini mencetuskan kehibaan seluruh warga Tamadun Barat. Sama seperti kebakaran Muzium Nasional Brazil di Rio de Janeiro pada tahun lalu, ia mencetuskan perasaan ‘kehilangan yang tidak boleh diganti’.

Kehilangan ini mencetuskan kehibaan, lalu
kemarahan mula timbul apabila establishment liberal demokrasi tidak
mempedulikannya, bahkan menjadikan ia sebagai satu jenaka.

Presiden Perancis, Emannuel Macron mahu
Notre Dame dibina semula dengan melantik Norman Foster sebagai arkitek untuk
pembinaan semula.

Jika anda arif dalam bidang architecture, Norman
Foster adalah arkitek yang mereka semula Reichtag di Jerman, Bangunan 30 St
Mary Axe di London dan pembinaan Apple Park di San Francisco.

Semua bangunan yang berbentuk macam
rekabentuk alien yang makin bercambah di dunia yang korang nampak ni, nama rekaan
ini ialah neo-futurism. Antara arkitek yang popular dalam rekaan macam ni
selain Norman Foster ialah Zaha Hadid, Eero Saarinen dan Santiago Calatrava.

Mungkin nama-nama ni korang tak kenal,
tetapi sebagai bekas pelajar architecture macam aku, nama-nama ni dipaksa untuk
aku hafal masa aku belajar kat UiTM dulu.

Rekabentuk bangunan seperti alien ini juga berjangkit di Malaysia seperti rekaan Bangunan Mesiniaga yang direka oleh Ken Yeang (rekaan ini dipanggil structural expressionism, akar kepada neo-futurism), Menara Telekom dan Stadium Shah Alam yang direka Hijjas Kasturi dan Menara Berkembar Petronas yang direka oleh Cesar Pelli dan Fazlur Rahman Khan.

Kalau korang tengok design bangunan ni,
design bangunan ni sama macam di Eropah, Amerika dan Asia. Design bangunan
bentuk pelik (dan adakalanya macam pelir) ini sering menyakitkan hati pencinta
arkitek yang dambakan keindahan identiti budaya dalam rekabentuk bangunan.

Dan bangunan – salah satu identiti bangsa,
juga hilang dalam kehidupan masyarakat. Bangunan semua bentuk sama dengan
gunakan material yang sama. Dan ini mencetuskan kemarahan ramai orang.

Identiti budaya – seperti arkiteksur,
masakan, muzik, fesyen dan banyak lagi – kini ditenggelamkan oleh modeniti yang
menghasilkan reka bentuk dan budaya uniformiti.

Ini ditambah pula dengan kebanjiran imigran
dari luar memenuhi bandar-bandar utama dunia, dan pihak elitis establishment
mahu menjadikan semua bandar dengan rekabentuk yang uniformiti serta
menghancurkan identiti bangsa yang mereka labelkan sebagai “sisa terakhir
fasisme sejak Perang Dunia Kedua”.

Kebanjiran para imigran ini mencetuskan
keresahan orang ramai, terutamanya kelas pekerja yang semakin sukar mendapatkan
peluang pekerjaan kerana perindustrian di negara mereka semakin merosot, dan
kena bersaing pula dengan teknologi baru serta automasi.

Apabila orang ramai sudah semakin sukar
dalam menyaingi dalam ekonomi, datang pula imigran dengan menawarkan gaji yang
lebih rendah, menyebabkan mereka semakin sukar untuk meneruskan kehidupan.

Dan itu menimbulkan keresahan ketiga –
sempadan negara. Rakyat merasakan sempadan negara mereka poros dan mudah
diceroboh warga asing.

Tiga perkara ini – sempadan, identiti budaya dan ekonomi, dipanggil sebagai post-security politic issues. Tiga isu ini yang memenangkan kem Brexit di UK, Donald Trump di Amerika Syarikat, Matteo Salvini di Itali dan Jair Bolsonaro di Brazil.

Mereka yang pro liberal globalis demokrasi
melihat tiga perkara ini sebagai “fasis, nasionalis dan populis”, dan
ditambah pula dengan sayap Cultural Marxist yang menyusup dalam kelompok mereka
selepas runtuhnya Soviet Union pada 1991 – menyertai golongan liberal elites
menerusi pentadbiran Bill Clinton pada tahun 1993 dan Tony Blair ketika menjadi
Perdana Menteri pada 1997.

Kebimbangan orang awam tentang identiti
yang hilang, peluang pekerjaan yang hilang, dan sempadan negara yang semakin
menipis, menyebabkan kebangkitan rakyat dalam peristiwa Brexit dan kemenangan
Donald Trump.


Seni Bercakap Yang Semua Harus Tahu

Seni bercakap yang bakal dikongsi ini juga boleh diaplikasikan dalam penulisan agar penulisan itu seolah-olah sedang berkata-kata dengan pembaca. Hal ini kerana bercakap dan menulis adalah suatu bentuk komunikasi bertujuan menyampaikan maklumat dan komunikasi yang paling terbaik adalah kita mendapat ‘respon’ yang kita mahukan dari pihak lawan bicara.

Maka di sana terdapat satu model komunikasi yang diajar dalam ilmu NLP (Neuro-Linguistic Programming) iaitu Milton Model.

Pengaruh Pola Komunikasi

Jika ditanya, adakah penggunaan pola bercakap mempengaruhi atau memberi kesan kepada emosi, motivasi manusia?

Jawapannya adalah Ya.

Ini dipanggil The Power of Language!

Pola komunikasi yang dituturkan atau ditulis sangat berkuasa. Ia menyampaikan bagaimana bentuk idea, pendapat, kepercayaan, perasaan dan emosi seseorang dan bagaimana pola itu memberi kesan kepada pembaca atau pendengar memberi tindak balas.

Milton Model

Milton Model merupakan model komunikasi yang juga dikenali Hypnotic Language Paterns iaitu suatu pola komunikasi yang bersifat hipnotik. Ia diasaskan oleh bapa Hipnoterapi moden, Milton H Erickson.

Milton Model menggunakan bahasa yang asbtrak atau kabur, walaupun begitu ia mampu membuat seseorang dapat menerima maklumat masuk ke dalam minda bawah sedar sementelah minda bawah sedar memiliki memori jangka masa panjang berbanding minda sedar yang bersifat jangka pendek.  Minda bawah sedar juga sangat berpengaruh dalam sistem manusia kerana manusia menggunakan minda bawah sedar 88% berbanding minda sedar 12%.

Milton Model digunakan bertujuan menyampaikan saranan atau perintah dengan cara tidak langsung tetapi mendapat respon yang diinginkan.

Pola Milton Model

Lihat 12 pola Milton Model serta contoh-contohnya :

Menyampaikan maklumat yang abstrak.

Contoh: “Semua orang pasti boleh”

Tidak dinyatakan yang boleh.

Suatu perbandingan yang dibuat tanpa merujuk berkenaan perkara apa dan apa yang dibandingkan.

Contoh: “Dia murid terbaik”

Tidak dinyatakan terbaik dalam bidang apa dan terbaik dibandingkan siapa.

Menyampaikan maklumat yang mana asal – usul keterangan tidak spesisfik.

Contoh: “Manusia boleh berubah ”

Menyatakan tindakan tanpa menerangkan secara spesifik bagaimana tindakan itu berlaku (tanpa konteks bagaimana, bila dan dimana).

Contoh: “Dia menyakiti saya”

Tidak dinyatakan siapa yang menyakiti dan menyakiti yang bagaimana.

Kata kerja yang diubah menjadi kata benda.

Contoh: “Pembelajaran itu penting”

Pembelajaran adalah berasal dari kata kerja belajar, lalu ditukar menjadi kata nama.

Menyatakan suatu penilaian tanpa menerangkan pelaku yang terlibat.

Contoh: “Membaca adalah amalan terpuji”

Kita memuji amalan membaca tanpa perlu untuk menyatakan pelaku.

Kita membuat suatu dakwaan bahawa kita mengerti atau merasai apa yang difikirkan pihak lawan bicara tanpa memperincikan bagaimana anda mendapat maklumat tersebut. Kita mungkin benar – benar tidak tahu hanya meneka sahaja untuk mengundang dia bercerita selepas dia merasakan kita tahu apa yang difikirkan.

Contoh: “Saya tahu anda sedang lapar….”

Contoh: “Saya tahu kamu berfikir tentang dia”

Mengaitkan suatu perkara dengan sesuatu yang akan berlaku atau mengaitkan sebab dan dari perbuatan itu melahirkan suatu akibat.

Formula kenal: Sekiranya / jika…….Maka /akan (atau terbalik)

Contoh: “Sekiranya Arsenal berjaya mengalahkan Manchester United dalam perlawananakhir Liga Inggeris, Arsenal akan bergelar juara”

Contoh: “Saya akan ke Terengganu sekiranya cutinya diluluskan”

Mengeneralisasi sebuah maklumat tanpa rujukan.

Formula kenal: Penggunaan kata ‘semua’, ‘setiap’, ‘selalu’ dll dan tiada rujukan kajian

Contoh: “Semua orang dapat berkomunikasi dengan baik”

‘Semua orang’ adalah lafaz umum tanpa statistik yang jelas.

Kata-kata yang merujuk kepada kemungkinan atau keperluan atau yang mencerminkan keadaan dalaman seseorang.

Contoh:  “Saya MUNGKIN berjaya”

Contoh: “Saya SEPATUTNYA berjaya”

Contoh: “Saya MESTI berjaya”

Tanyakan dalam diri, apa perbezaan motivasi dalaman kita apabila kita menuturkan, ‘Saya mungkin berjaya’ dengan ‘Saya mesti berjaya’. Sudah pasti, ‘Saya sudah berjaya’ memberi impak kepada suatu tindakan berbanding bermain dengan kemungkinan.

Jika dalam bahasa Inggeris, kata Modal Operator adalah seperti perkataan ‘should’, ‘need to’ ‘have to’, ‘must’, ‘may’, ‘could’, ‘wish’.

Contoh: ‘I should’, ‘I need to’, ‘I have to’.

Manakah pilihan anda antara  ‘You have to be successful’ atau ‘You may be successful’ jika ingin menaikkan motivasi pendengar?.

Memasukkan dua kenyataan pada satu situasi, idea atau objek kemudian mencipta tanggapan bahawa dua kenyataan tersebut adalah sama makna. Complex Equivalent (CE) berlaku dari dua kenyataan yang berturutan:

Contoh: “Dia tidak pernah senyum kepada saya, dia tidak suka kepada saya”

Ingat, fakta yang dia hendak sampaikan ‘Tidak pernah senyum kepada saya beerti tidak suka kepada saya’.

Dalam modul meta program NLP, akan diajar bagaimana memberi jawapan balas kepada kenyataan berpola CE.

Menyampaikan andaian-andaian yang samar.

Contoh, kata seorang wanita: “Jika suami saya mengerti penderitaan saya, maka dia tidak akan melakukan hal itu”

Dia mengandaikan bahawa suaminya tidak memahami penderitaannya.

Menggunakan kata penghubung (conjunction) seperti dan, tetapi, walaupun dan lain-lain dalam susunan kata. Kata hubung ialah perkataan yang digunakan untuk menggabungkan           perkataan dengan perkataan rangkai kata dengan rangkai kata ayat dengan ayat. Dalam       bahasa melayu, kata hubung terbahagi kepada tiga iaitu:

Contoh: “Walaupun anda nampak letih, tetapi anda tetap berjaya selesaikan tugasan”

Contoh: “Saya berkawan dengannya semenjak kecil”

Contoh: “Baik peserta lelaki mahupun perempuan sama-sama bekerjasama menjayakan seminar dengan gemilang”

Contoh : “Jangankan makan, minum air pun belum tentu boleh”

Apabila kita menggunakan pola percakapan atau penulisan begini, kita akan dilihat terpelajar, bijak dan berpengaruh dalam menjelas sesuatu kaitan dengan lebih tepat dan efektif.

Justeru itu, saya mencadangkan kepada pembaca untuk merujuk keterangan lanjut tentang kata hubung dan aplikasinya dalam buku tatabahasa melayu.

Menawarkan dua atau lebih pilihan yang boleh dibandingkan kepada pendengar dan pilihan-pilihan tersebut sebenarnya menuju matlamat yang sama.  Pendengar  merasa dilema dalam membuat pilihan. Mereka akan fokus kepada alternatif yang kurang memberi kesan negatif (pada pandangannya) dari mencari penyelesaian.

Contoh: “Anda ingin membayar menggunakan duit tunai atau kad kredit?”

Matlamat yang sama: pembayaran

Pilihan: antara duit tunai atau kad kredit

Setelah berfikir, dia memutuskan membayar guna duit tunai kerana berpendapat kurang kesan negatif berbanding bayaran guna kad kredit yang akan berhutang. Hal ini subjektif berdasarkan penilaian masing-masing. Walaubagaimanapun, dengan penawaran pilihan-pilihan, kita dapat mengenal pasti apakah perkara yang difikirkan baik dan tidak baik oleh orang hadapan kita.

Bentuk pertanyaan yang hanya ada jawapan ‘Ya atau tidak’

Contoh: “Adakah anda pergi ke luar negara pada tarikh 24hb Januari lepas?”

Pola bentuk begini akan meransang orang dihadapan menjawab sama ada Ya atau Tidak. Ahli penyiasat atau peguam suka menggunakan pola ini bertanya kepada pihak lawan mereka untuk mensahihkan maklumat dari laporan (double check) tanpa perlu bercerita panjang.

Menggunakan perubahan intonasi dan bahasa tubuh.

Contohnya, intonasi suaranya menjadi tinggi dan mata serta tubuhnya tidak lagi menghadap kepada kita, maka itu bermakna dia sedang menyampaikan pesan bahawa dia tidak suka kepada atau tidak bersetuju dengan kita.

Kalimah perintah yang disampaikan secara tidak langsung.

Contoh, seorang Ayah berkata depan anak-anakny: “Ayah terasa haus, alangkah baik jika ada minuman sejuk yang boleh diminum”

Sebenarnya seolah-olah kata perintahnya begini, “Ayah haus, ayah nak minum air sejuk, tolong buatkan !”

Seorang pemimpin berkarisma atau ahli diplomasi yang hebat cenderung mengunakan pola ini supaya mereka tidak dilihat ‘bos’ yang suka mengarah (bossy).

Pertanyaan yang memungkinkan pihak lawan bicara merespon secara tidak langsung

Contoh: “Saya betul-betul ingin tahu kenapa dia sangat penting untuk anda”

Sebenarnya seolah-solah soalannya begini, “Saya ingin tahu tentang dia, tolong ceritakan kepada saya !”

Orang yang sedang mencari maklumat menggunakan pola ini untuk mendapatkan maklumat tanpa menonjolkan ‘excited’ atau gopoh mahukan maklumat itu.

Meninggalkan pertanyaan pada akhir perbualan dan distrukturkan bentuk pertanyaannya agar tidak terjadi penolakan dari pendengar. Ia digunakan untuk mengesahkan bahawa pendengar akan melakukan tindakan.

Contoh: “Persepsi kehidupan anda sudah berubah. Betul bukan?

Menyampaikan maklumat dengan mengutip ayat-ayat tokoh. Jika dalam seminar, ungkapkan ‘quote’ tokoh yang dikenali oleh audiens dan kita akan melihat bagaimana sambutan dan tarikan minat apabila kita menghargai tokoh mereka dengan mengulang perkataan tokoh kegemaran mereka.

Sebagai contoh ketika menyampaiakn ucapan, kita memulakan ucapan kita dengan memetik quote,

“Albert Einstein berkata: Hanya orang gila yang inginkan hasil berbeza dari tindakan yang sama”

Perumpamaan seakan-akan benda mati memiliki respon seperti manusia.

Contoh: “Hati-hati, tembok pon boleh mendengar”

Contoh: “Diari anda telah memberitahu segala-galanya”

Maklumat yang disampaikan dalam bentuk cerita. Perhatikan pemidato-pemidato terkenal, mereka banyak  koleksi cerita – cerita yang ‘rare’ setiap topik yang dibahaskan. Teknik bercerita tetapi bermakna.

Tidak semua perkara yang kita tahu, kita ungkapkan (dan) tidak semua perkara yang kita tahu dan ungkapkan sesuai dengan orangnya (dan) tidak semua perkara yang kita tahu, ungkapkan dan sesuai dengan orangnya sesuai pula dengan masanya. (dan) tidak semua perkara yang kita tahu, ungkapkan, sesuai dengan orangnya dan sesuai dengan waktunya sesuai pula dengan kaedah (pola)nya. Maka ungkapan atau perbicaraan terbaik apabila hadir maklumat, orang, waktu dan kaedah yang tepat.

Sekian,

Angah Sunan, CM NNLP


Perjuangan Leftenan Adnan Diabadikan Dalam Game!

Banyak kisah Pεrαng Dunia Kedua (WWII) dihidupkan semula dalam medium permainan komputer. Antara judul permainan yang berasaskan kisah WWII ialah Call of Duty: WWII, Bαttlεfield dan Medal of Honor. Tetapi beberapa tahun sebelumnya, wujud sebuah permainan yang mengangkat keberanian Leftenan Adnan Saidi di Bukit Cαndυ, Singapura iaitu Chαndυ VR: Tribute to the Malay Regiment.

Yang lagi menariknya ialah ia bukan permainan yang dihasilkan secara komersial. Tetapi lebih kepada menyiapkan tugasan kelas realiti maya (VR) oleh sekumpulan pelajar dari Universiti Multimedia (MMU). Tugasan mereka mudah: cari aplikasi baru VR yang boleh membantu menyampaikan kisah-kisah pilihan mereka. Dan itu membawa kepada kewujudan permainan ini sekaligus memperlihatkan kemahiran anak-anak muda Malaysia dalam bidang teknologi.

Secara ringkas, Leftenan Adnan Saidi ialah seorang perajurit Rejimen Askαr Melayu Diraja (RAMD) yang berlawan bermati-matian mengekang kemaraan Jepun pada 14 Februari 1942. Bukit Cαndυ dan Bukit Pasir Panjang menjadi saksi keberanian anggota-anggota dua kompeni RAMD termasuk Leftenan Adnan mendepani pihak musuh.

Selalunya, bila situasi tidak lagi memihak kepada pihak yang bertahan, pilihan paling logik ialah berundur dan berlawan pada masa yang lain. Tetapi dalam kes Leftenan Adnan, agak mustahil untuk mereka berbuat demikian. Ini kerana serangan Jepun ke atas depot-depot British mengakibatkan Depot Bahan Api Normanton meletup dan mencetuskan kebαkαrαn dalam tali air. Keadaan ini menyebabkan mustahil bagi anggota-anggota RAMD berundur ke sebelah selatan.

Sebelum itu, kami cadangkan korang dapatkan MALAYA 1941. Serangan kilat Jepun ke atas Tanah Melayu dan Singapura dilihat berlaku dengan pantas dalam tempoh beberapa bulan. Tetapi tidak ramai tahu kepayahan nak rancang semua ini bagi memastikan ia berjalan lancar. Nak tahu macam mana mereka berjaya capai semua ini, dapatkan MALAYA 1941! Beli di Shopee: https://shopee.com.my/The-Patriots-Malaya-1941-i.238336777.4643942913

Dengan situasi kelihatan genting, Leftenan Adnan memotivasikan anak-anak buahnya dengan berpegang kepada peribahasa ini: biar putih tulang, jangan putih mata. Senang cerita, lawan habis-habisan! Atas sebab itu, Jepun berdepan tentangan luar biasa daripada mereka walaupun turun menyerang dengan jumlah αskαr yang ramai. Apa saja sεnjαtα yang masih ada digunakan sepenuhnya untuk mengekang kemaraan pihak musuh.

Pada akhir kempen di Bukit Cαndυ dan Bukit Pasir Panjang, 159 anggota RAMD terbvnuh. Mereka terdiri daripada enam pegawai British, tujuh pegawai Melayu dan 146 4skar dari pelbagai pangkat. Sementara sebilangan lagi cedera dan dijadikan tawanan pεrαng (POW) termasuk Leftenan Adnan.

Agaknya kerana terlampau geram dengan kegigihan beliau mengekang asakan mereka, pihak Jepun menyediakan satu hukuman khas untuknya. Mengikut versi pihak Jepun, Leftenan Adnan telah dibelasah semasa dijadikan sebagai POW. Setelah itu, beliau diheret dan digantung pada sebatang pokok sebelum ditιkαm berkali-kali dengan bαyonεt. Setiap kali Leftenan Adnan ditιkαm, beliau menjerit takbir sehinggalah menghembuskan nafas yang terakhir.

Bagaimanapun, kemarahan Jepun terhadap beliau tidak terhenti di situ saja. Pihak Jepun kemudiannya menggerakkan Kempeitai (polis rahsia Jepun) untuk mencari dan membυnυh keluarga Leftenan Adnan. Begitupun, orang tempatan yang menghidu niat jαhαt mereka membantu mereka bersembunyi dan tidak dapat dikesan oleh Kempeitai. Hanya selepas Jepun menyerah kalah pada Ogos 1945, barulah keluarga perajurit negara itu dapat hidup dengan aman dan bebas.

Jadi, kenapa VR dipilih untuk Chαndυ VR: Tribute to the Malay Regiment? Menurut para pencipta permainan tersebut, ia dilihat jauh lebih baik bagi pengguna untuk pembelajaran interaktif. Selain sebagai permainan bagi mengisi masa lapang, VR membantu pemain merasai sendiri suasana dan latar belakang sesebuah subjek termasuk sejarah.

Semasa permainan ini dibangunkan dan dimuatnaik ke Steam pada 2019, Chαndυ VR: Tribute to the Malay Regiment merupakan sebuah permainan percubaan. Tetapi maklum balas yang diterima pembangun permainan amat baik.

Dengan maklum balas yang diterima, pasti ada yang berharap ia dapat dikembangkan sebagai permainan versi penuh. Malangnya, itu sukar dicapai. Melainkan pembangun permainan dapat diberi sokongan kewangan untuk menjayakan versi penuh Chαndυ VR: Tribute to the Malay Regiment, hasrat tersebut nampaknya tidak kesampaian. Tetapi ini menunjukkan bahawa Malaysia tidak ketandusan bakat dalam bidang teknologi khususnya dunia animasi.

Perjuangan negara untuk bebas daripada αncαmαn komιnιs bukan sesuatu yang mudah. Jerih-perih kepayahan para perajurit yang berjuang melawan mereka kini diabadikan dalam buku PERTEMPURAN DI HUTAN. Satu naskhah yang tak patut dilepaskan bagi yang mengikuti sejarah perajurit negara! Beli di Shopee: https://shopee.com.my/The-Patriots-Pertempuran-Di-Hutan-i.238336777.17131032084

RUJUKAN

Dhanhyaa. (2019, 23 September). ER… WHO JUST MADE AN FPS GAME OUT OF ONE OF MALAYSIA’S MOST FAMOUS (ditapiskan)!?. Soscili.

Hassan, M. S. (2019, 15 Oktober). Adaptasi teknologi VR [METROTV]. Harian Metro.


Satu-Satunya Joki Yang Menang Perlumbaan Dalam Keadaan Menιnggαl Dunia

Di United Kingdom, sukan lumba kuda memang menjadi satu kegemaran. Ia malah dianggap sebagai sukan nombor dua paling popular, selepas sukan bola sepak. Popularnya sukan ini sampaikan setiap tahun, dianggarkan kira-kira enam juta orang menghadiri perlumbaannya di Britain sahaja – dengan 40% daripada mereka ialah wanita.

Sememangnya, sukan ini mempunyai sejarah panjang. Hatta hingga ke zaman kuno (dipertandingkan dalam bentuk lumba kuda dan lumba pedati). Namun, ia mula mendunia sekitar 1920-an di Amerika Syarikat apabila sukan itu melibatkan pertαruhan dan penyertaan secara global.

Bayangkan pada hari ini sahaja, industri tersebut menyumbang sebanyak $39 billion kepada ekonomi AS. Lebih tiga kali ganda daripada impak ekonomi dari Liga Premier Inggeris (EPL) kepada UK yang hanya  $10.4 billion sahaja pada musim 2019-20. Jadi, memang besar sebenarnya sukan lumba kuda ini.

Pada era keemasannya, arena sukan lumba kuda di AS sempat kecoh dengan satu nama. Iaitu Frank Hayes (1901-1923). Jika lihat latar belakangnya, Hayes bukanlah kelahiran Amerika. Dia dan keluarganya berhijrah dari Ireland pada 1916, ketika Hayes berusia 15 tahun.

Di AS, mereka sekeluarga menetap di Brooklyn. Saat itulah Hayes mula menceburi sukan lumba kuda yang diminati sejak kecil. Ikutkan, minatnya itu selalu dibantah oleh ibunya. Sebab dia menghidap lemah jantung. Tetapi kerana minat, Hayes buat selamba. Sampaikan bila dia sudah tiada, ibunya kata, “Itulah… dia fanatik sangat dekat sukan lumba kuda.” (Patowary, 2022)

Perjalanan Hayes bertitik tolak sebagai budak kandang. Yakni, dia bekerja di kandang kuda. Pemiliknya bernama James K.L Frayling. Tugas Hayes di situ adalah membersihkan kandang, menyelenggara peralatan lumba, dan menjaga serta melatih kuda.

Tiga tahun juga dia melakukan kerja-kerja sebegitu. Sampailah usianya menginjak 20 tahun. Tahun itu, dia berpeluang menjadi joki. Ia bermula selepas dia memujuk Frayling supaya mengizinkannya menunggang seekor kuda bernama Sweet Kiss. Dan, Frayling izinkan.

Cuma, Sweet Kiss tiada pengalaman berlumba – sama seperti Hayes. Jadi mahu tidak mahu, kedua-duanya perlu berlatih keras. Empat bulan mereka berhempas-pulas demi menyertai perlumbaan di Belmont Park, New York pada 4 Jun 1923.

Ia bagaimana pun belum memadai buat Hayes. Berat badannya masih melebihi piawai yang ditetapkan. Tidak banyak pun, cuma 12 paun (5.4 kg). Tetapi, 5.4 kg inilah penentu sama ada Hayes boleh sertai perlumbaan atau pun tidak.

Temasya tinggal lagi dua minggu. Justeru, dalam dua minggu itu juga Hayes perlu turunkan berat badannya kepada 130 paun (59 kg). Jadi, siang malam dia luangkan masa senggang dengan berlari. Hatta pada pagi perlumbaan pun, menurut akhbar Buffalo Morning Express, dia masih berlari.

Dalam perlumbaan tersebut, duo Hayes-Sweet Kiss memang tidak diletakkan sebagai pilihan utama. Tαruhan ke atasnya pun tidak banyak; cuma 5:1. Hal ini munasabah. Sebab perlumbaan itu merupakan debut mereka berdua.

Tetapi ketika hampir ke penghujung perlumbaan, Hayes mendominasi trek. Kudanya berada paling hadapan, memecut laju menghampiri garisan diiringi sorak-sorai penonton. Habis riuh Belmont Park dibuatnya. Mana tidak, pelumba pilihan kini ketinggalan – diganti oleh pelumba baru yang pertama kali membuat penampilan.

Suasana yang hangat bertambah hangat apabila Sweet Kiss ditunggangi dengan hanya sebelah tangan. Sebelah lagi tangan Hayes tergantung di udara, melantun-lantun mengikut rentak larian dan lompatan. Ia seakan Hayes menyambut kemenangannya lebih awal. Jadi, hadirin pun ikutlah menyambutnya sama-sama. Hatta setelah Hayes rebah beberapa puluh meter selepas kudanya melepasi garisan penamat pun, sorakan masih meriah.

Keadaan hanya berubah selepas beberapa minit kemudian. Apabila tubuh Hayes tidak bangkit dan bergerak. Saat itulah, suasana girang bertukar panik. Petugas medik lantas bingkas mendapatkan Hayes. Pada hari itu, anggota yang bertugas ialah Dr. John A.H. Voorhess.

Beliau cuba berikan rawatan awal kepada Hayes. Tapi ternyata sudah terlambat. Hayes tidak lagi bernyawa. Kemαtiannya disahkan berpunca daripada serαngan jantung, akibat latihan berat sepanjang tempoh persediaan – hatta pada pagi perlumbaan (Tapalaga, 2021).

Keesokan hari, namanya menghiasi dada setiap akhbar. Tajuk paling gempar mungkin datang daripada The Brooklyn Daily Eagle yang menulis, “Jockey Hayes, Vιctιm of Heart Diseases, Earns Goal but the Effort Kιlls Him (Hayes si Joki, Penghidap Sαkit Jantung, Capai Impian Tetapi Usaha Keras Membυnυhnya).

Memang ‘kena’ pun tajuk itu. Sebab Hayes memang dapat menunaikan impian menjadi joki. Cuma ajal mentakdirkan supaya dia tidak sempat meraikan kemenangan. Namun, hal itu dibayar dengan perkara lain – iaitu pengabadian.

Ini apabila namanya dimasukkan ke dalam Guinness World Records sebagai joki pertama yang memenangi perlumbaan dalam keadaan meninggal dunia – satu rekod yang walaupun tidaklah sama, tetapi boleh mengingatkan kita kepada jaguh lumba basikal negara, Azizulhasni Awang semasa di Manchester pada 2011.

Apapun kembali kepada Hayes, tiga hari selepas menιnggal dunia, jasadnya disemadikan – lengkap berpakaian joki sambil dihadiri oleh enam orang rakan karibnya.

Mereka yang bertαruh pada Sweet Kiss pula pulang membawa habuan besar (Britton, 2018). Dianggarkan, jumlahnya mencecah $1,775 (kini $28,710 atau RM119,907). Cuma selepas kemα ian Hayes, tiada siapa berani menunggang Sweet Kiss. Salah satu sebabnya adalah kerana ia diberikan julukan baru, ‘Sweet Kiss of Dεαth’ – satu nama yang dianggap membawa suwey.

RUJUKAN:

Britton, Bianca. (2018, 10 December). Frank Hayes: The jockey who won a race despite being dεαd. CNN Sports.

Patowary, Kaushik. (2022, 4 January). Frank Hayes: The Only Dεαd Man in History to Win a Race. Amusing Planet.

Tapalaga, Andrei. (2021, 14 November). The Jockey Who Won a Race Despite Being Dεαd. History of Yesterday.


Arab Saudi Sedang Bina Bandar 33 Kali Ganda Lagi Besar Daripada NYC

Kerajaan Arab Saudi sudah lama menikmati keselesaan ekonomi yang terjamin atas faktor harga minyak global. Selepas Iraq dan Libya bertambah stabil, harga minyak turun begitu mendadak susulan juga kerana pertumbuhan perlahan di China.

Maka Arab Saudi mula bergelut… sampai hari ini. Mangkatnya Raja Abdullah membuka laluan kepada Salman. Dua tahun kemudian, Arab Saudi mengharungi pergolakan politik luar biasa yang menyaksikan kedatangan Muhammad bin Salman.

Desas-desus mengatakan Muhammad inilah pemimpin sebenar Arab Saudi sekarang. Katanya ayahandanya semakin menghilangkan diri kerana tidak sihat (Chulov, 2021).

Perkara ini amat penting untuk diketahui. Kerana Raja Salman selalu berehat di sebuah kota bernama NEOM. Manakala Muhammad pula membawa mentaliti baharu, yang jauh berbeza untuk dibandingkan dengan pendahulu-pendahulunya.

Sejak baginda naik, Arab Saudi mula mendapat sentuhan baharu. Wanita akhirnya bebas untuk memandu ke mana-mana sahaja tanpa perlu membazir wang upah pemandu lelaki (BBC, 2018). Kelab malam ‘halal’ dibuka… sebelum ditutup balik.

Semua ini adalah sebahagian dengan rancangan Wawasan 2030 yang dirangka Muhammad. Tetapi jujur cakap, benda-benda ini tidak begitu relevan untuk dibincang sekarang. Ada satu benda lagi besar yang wajar diberi perhatian.

Bandar Raya Agung Utara

Selalunya kalau cakap pasal bandar raya, mesti nama New York City, Beijing dan Tokyo dipetik sebagai contoh-contoh utama. Kerajaan Muhammad ingin meletakkan nama Arab Saudi di dunia.

Maka dari sinilah bermulanya bandar NEOM. Kalau ikut pada rancangan, bandar ini bernilai AS$500 bilion kerana saiznya 33 kali ganda lebih besar berbanding New York City sendiri (Nakhoul & Kalin, 2017).

NEOM akan diberi segala kelengkapan seperti pantai berpasir (bukan ditambak) untuk menarik pelancong asing. Projek-projek mega pula akan bergantung pada tenaga boleh diperbaharui seperti angin dan suria.

Dan kerajaan Saudi merancang untuk lengkapkan bandar ini dengan robot.

Katanya robot akan melebihi jumlah populasi bandar. Tidak lupa juga pada sukan dan hiburan. Konsert akan dibenar beroperasi seperti bandar-bandar metropolitan lain.

Memang besar gila jawabnya. 26,500 kilometer persegi, lebih besar daripada negeri Perak. Lagi besar daripada negara Belgium.

Pecahan-Pecahan Bandar

Umumnya NEOM adalah sebuah bandar raya yang menggunakan sistem terancang (seperti Putrajaya). Tulang belakang NEOM pula adalah sebuah bandar bernama THE LINE.

Kira bandar dalam bandar raya, mudah kata. Perancangan THE LINE sebenarnya berpandukan konsep linear city.

Binaannya dijangka 170 kilometer panjang untuk sejuta penduduk… tanpa sebarang kereta (Avery, 2021).

Kemudian kerajaan merancang untuk bina OXAGON pula. Kota ini hanya untuk tujuan perindustrian, dibina dalam bentuk segi lapan (octagon) yang lengkap dengan sebuah pelabuhan. Penduduk dijangka akan menetap di THE LINE dan bekerja di OXAGON. Atau mungkin akan ada perumahan lengkap dalam OXAGON itu sendiri.

Bukan setakat pekerjaan semata-mata. Kerajaan juga memberi tumpuan pada makanan. NEOM akan bergantung pada sistem pertanian bersaiz 6,500 hektar. Tanaman-tanaman akan menggunakan kaedah kejuteraan genetik (GM) untuk memenuhi permintaan domestik bandar.

Memang futuristik betul-betul bandar NEOM ini. Untuk mencapai hasrat ini, pihak Arab Saudi menghubungi banyak pihak seperti Daniel L. Doctoroff dan Norman Foster.

Untuk pengetahuan semua, Doctoroff merupakan arkitek pembangunan New York City semasa bandar tersebut diamanahkan pada Michael Bloomberg (2002-2013).

Dan kata-kata pihak arkitek boleh tahan pedas juga. Muhammad didakwa mahu membina sesuatu dengan teknologi belum wujud (Scheck, et al., 2019) lagi seperti kereta terbang dan Bulan buatan (artificial moon). Benar atau tidak, letak tepi dulu – cita-cita Saudi memang boleh tahan besar.

Dan jika Muhammad menjadi raja, tentu sekali sasarannya adalah untuk letak Saudi di persada dunia.

RUJUKAN:

Avery, D. (2021, Januari 26). Saudi Arabia Building 100-Mile-Long Linear City. Architectural Digest.

BBC. (2018, Jun 24). Saudi Arabia’s ban on women driving officially ends.

Chulov, M. (2021, Disember 15). As Arab leaders gather in Saudi Arabia King Salman’s absence looms large. The Guardian.

Nakhoul, S., & Kalin, S. (2017, Oktober 29). Saudi Arabia plans mega city 33 times bigger than New York where robots will outnumber humans. Mirror UK.

Scheck, J., et al. (2019, Julai 25). A Prince’s $500 Billion Desert Dream: Flying Cars, Robot Dinosaurs and A Giant Artificial Moon. The Wall Street Journal.


Kisah Nabi Muhammad Memakan Daging Ikan Paus

Imam Abu Al Husayn Muslim bin Hajjaj An-Naisaburiy رحمة الله عليه meriwayatkan dalam kitabnya; ‘Al Musnad As Sahih Al Mukhtasar min As-Sunan bi Naqli ‘Adlin ‘an ‘Adlin ila Rasulillah ﷺ’ atau yang lebih dikenali dengan nama Sahih Muslim kisah Rasulullah صلى الله عليه وعلى آله وصحبه وسلم makan ikan paus seperti berikut;

عن أبي عبدِاللَّه جابر بن عبدِاللَّه رضي اللَّه عنهما قَالَ: بَعَثَنَا رسولُ اللَّه ﷺ وَأَمَّرَ عَلَينَا أَبَا عُبَيْدَةَ، نتَلَقَّى عِيرًا لِقُرَيْشٍ، وَزَوَّدَنَا جِرَابًا مِنْ تَمْرٍ لَمْ يجِدْ لَنَا غَيْرَهُ، فَكَانَ أَبُو عُبَيْدةَ يُعْطِينَا تَمْرةً تَمْرَةً، فَقِيل: كَيْف كُنْتُمْ تَصْنَعُونَ بِهَا؟ قَالَ: نَمَصُّهَا كَمَا يَمَصُّ الصَّبِيُّ، ثُمَّ نَشْرَبُ عَلَيهَا مِنَ المَاءِ، فَتَكْفِينَا يَوْمَنَا إِلى اللَّيْلِ، وكُنَّا نَضْرِبُ بِعِصيِّنا الخَبَطَ، ثُمَّ نَبُلُّهُ بِالمَاءِ فَنَأْكُلُهُ.

قَالَ: وانْطَلَقْنَا عَلَى ساحِلِ البَحْرِ، فرُفِعَ لنَا عَلَى ساحِلِ البَحْرِ كهَيْئَةِ الكَثِيبِ الضَّخْمِ، فَأَتيْنَاهُ، فَإِذا هِي دَابَّةٌ تُدْعَى: العَنْبَرَ، فَقَالَ أَبُو عُبَيْدَةَ: مَيْتَةٌ، ثُمَّ قَالَ: لا، بلْ نحْنُ رسُلُ رسُولِ اللَّه ﷺ، وفي سبيلِ اللَّه، وقَدِ اضْطُرِرتمْ فَكُلُوا، فَأَقَمْنَا علَيْهِ شَهْرًا، وَنَحْنُ ثَلاثُمئَة، حتَّى سَمِنَّا، ولقَدْ رَأَيتُنَا نَغْتَرِفُ مِن وَقْبِ عَيْنِهِ بالْقِلالِ الدُّهْنَ، ونَقْطَعُ منْهُ الْفِدَرَ كَالثَّوْرِ، أَو كقَدْرِ الثَّوْرِ، ولَقَدْ أَخَذَ مِنَّا أَبُو عُبيْدَةَ ثَلاثَةَ عَشَرَ رَجُلًا فأَقْعَدَهُم في وقْبِ عَيْنِهِ، وَأَخَذَ ضِلَعًا منْ أَضْلاعِهِ فأَقَامَهَا، ثُمَّ رَحَلَ أَعْظَمَ بَعِيرٍ مَعَنَا، فَمَرَّ منْ تَحْتِهَا، وَتَزَوَّدْنَا مِنْ لحْمِهِ وَشَائِقَ، فَلمَّا قدِمنَا المدينَةَ أَتَيْنَا رسول اللَّه ﷺ فَذكرنَا ذلكَ لَهُ، فَقَالَ: هُوَ رِزْقٌ أَخْرَجَهُ اللَّه لَكُمْ، فَهَلْ معَكمْ مِنْ لحْمِهِ شَيءٌ فَتُطْعِمُونَا؟ فَأَرْسلْنَا إِلَى رسول اللَّه ﷺ مِنْهُ فَأَكَلَهُ. رواه مسلم

Dari Abi ‘Abdillah Jabir bin ‘Abdillah رضي الله عنهما dia berkata; Telah mengutus oleh Rasulullah صلى الله عليه وعلى آله وصحبه وسلم akan kami bersama Abu Ubaidah رضي الله عنه dalam sebuah sariyah untuk menyekat orang-orang Quraisy dan hanya memberikan perbekalan seuncang tamar sahaja kepada kami dan tidak ada selain itu.

Maka apabila Abu Ubaidah membahagikan kurma itu,kami mengambilnya memadai seorang sebiji sahaja.

(Lalu perawi bertanya kepada Jabir) Bagaimanakah kalian bertahan dengan sebiji tamar? Beliau (Jabir) menjawab; “Kami menghisapnya seperti bayi yang sedang menyusu,dan setelah itu kami hanya minum air yang memadailah bagi kami sehingga waktu malam tiba.Kemudian kami menemukan berberapa kulit kayu yang kami tumbuk dengan tongkat-tongkat kami dan kami lembutkan dengan air kemudian kami memakannya.

Kemudian kami meneruskan perjalanan sehingga melalui di pinggir pantai lalu kami melihat ada suatu longgokan seperti sebuah bukit yang kecil.Apabila kami mendekatinya ternyata ia adalah sebuah bangkai ikan yang dipanggil Anbar.

Abu Ubaidah mengatakan; “Itu bangkai!Kemudian dia berkata lagi; “Tidak mengapalah kerana kita ini utusan Rasulallah ﷺ,dan kita pula sedang di jalan Allah.”

Maka kami memotong-motongnya dan memakannya.  Kemudian kami berdiam di tempat itu selama sebulan dengan jumlah kami seramai 300 orang,  semuanya menjadi gemuk ketika berada di situ (kerana dapat makan dari ikan tersebut). Kami masih ingat ketika kami mengambil dari bahagian mata ikan itu ia begitu besar sehingga kami meletakkannya dalam sebuah bekas yang besar dan kami memotongnya seperti memotong lembu.

(Betapa besarnya ikan itu, sehingga) Abu Ubaidah memanggil bersamanya 30 orang dari kalangan kami yang dapat berjalan masuk dalam kawasan soket mata ikan itu,sedangkan apabila salah satu tulang rusuk ikan itu ditegakkan, seekor unta yang besar dapat melalui dibawahnya dengan mudah.

Maka kami mengambil bersama kami saki-baki dari ikan tersebut untuk dibawa bekal pulang ke Madinah dan setibanya di sana kami bertemu dengan Rasulullah صلى الله عليه وعلى آله وصحبه وسلم dan menceritakan hal itu kepada Baginda.

Baginda kemudian bersabda; “Itulah rezeki yang dikurniakan Allah untuk kalian,  maka apakah kalian mempunyai sebahagian dari dagingnya untuk kami?”

Lalu kami memberikan daging ikan tadi kepada Baginda dan Baginda memakannya.


Memahami Institusi Pondok Yang Menjadi Asas Pendidikan Awal Islam Di Nusantara

Institusi pondok sangat dekat dengan masyarakat terutama di Terengganu, Kelantan dan Kedah. Di Pantai Barat Semenanjung, masyarakat lebih kenal Tahfiz dan tetap menggelarkan Tahfiz kepada pusat pengajian pondok. Apabila saya menulis tentang sistem pondok di artikel ini, saya tidak menafikan kebaikan dari mana-mana sistem pendidikan. Mungkin perlu ada suatu artikel lain untuk membincangkan perbandingan antara sistem-sistem sedia ada.

Perkataan pondok berasal dari perkataan arab ‘funduq’ yang bererti rumah tumpangan. Dalam konteks pondok, dinamakan pusat pengajian kitab bersama Tuan Guru sebagai pondok kerana terbinanya rumah-rumah kecil yang di dirikan sebagai tempat tinggal pelajar berhampiran rumah atau surau Tuan Guru. Pondok adalah pusat pengajian formal tertua di semenanjung diasaskan oleh para Ulama’ untuk melahirkan para ulama’ alim lagi rabbani.

Sudah lama saya nak menulis hal ini, cuma tertangguh sejak setahun yang lalu. Apabila berbicara tentang Pondok (panggilan di Malaysia dan Patani), Pesantren (panggilan di sebahagian besar negeri di Indonesia) dan dayah (panggilan di Aceh) maka apakah ciri unggulnya yang membezakan sistem pondok dengan sistem lain? Apakah ciri yang menjadi pembeza antara pondok dan Maahad Tahfiz dan Sekolah Agama Moden?

Perkataan pondok berasal daripada perkataan Arab funudun yang bererti rumah tumpangan atautempat   penginap   para   pengembara   (Mohamed  2003).   Dalam   konteks   pendidikan   Islam,  ia dikaitkan dengan rumah-rumah kecil yang didirikan sebagai tempat tinggal pelajar, berhampiran surau atau madrasah dan rumah tuan guru di sebuah kawasan khas. Hal ini bersesuaian dengan ciri-ciri  pusat  pengajian  tradisional  Islam  ini  yang  menempatkan  rumah-rumah  atau  pondok- pondok kecil sebagai  kediaman   pada   pelajar.

Ada TUJUH ‘POINT’ besar yang mencirikan sesebuah madrasah atau sekolah dipangggil pondok. ‘Point’ ini saya dapatkan dari sahabat saya, Dr Muhammad Ayman Al Akiti ketika forum pemerkasaan Pondok anjuran Pertubuhan Isyraq tahun lepas dan saya huraikan dengan bahasa saya sendiri.

Ciri 1 : Turath

Ciri pengajian pondok yang paling istimewa adalah pengajian menggunakan kitab Turath atau juga dikenali kitab-kitab kuning yang patuh Ahlul Sunnah Wal Jamaah. Antara kitab terkenal yang dijadikan pengajian ialah Syarah Alfiah, Syuzur Az Zahab, Minhajul Tolihin, Iqna’, Tafsir Jalalain, Al-Mahalli, Lataif Al Isyarah, Minhajul Abidin, Hikam Ibnu Atha’illah, Ummul Barahin, Hasyiah Dusuki, Syarah Jauharah At Tauhid dan lain-lain.

Untuk peringkat permulaan, para pelajar juga akan dibacakan kitab – kitab jawi seperti Matlain al Badrain, Risalah Tauhid, Faridah Al Faraidh, Sabila Al Muhtadin, Penawar bagi Hati dan lain-lain.

Ciri 2 : Manhaj Ilmu – Ahlul Sunnah Wal Jamaah

Sistem pondok sangat ‘straight’ berhubung hal ini. Manhaj ilmu mesti jelas supaya tak lahir pelajar yang tidak jelas pegangan. Justeru itu, Manhaj ilmu dalam tradisi Nusantara, pondok atau pesantren memegang erat Ash’ariah dan Maturidiah sebagai mazhab Akidah, bertaut kasih Mazhab Syafie dalam mazhab Fiqh (tanpa menolak pengajian mazhab lain) serta bersimpul kemas amalan tasauf aliran Imam Al Ghazali dan Imam Junaid Al Baghdadi.

Setelah kukuh tiga usul agama ini, baru lah pelajar akan diajarkan dengan pelbagai disiplin ilmu lain dengan lebih mendalam. Apabila akar kemas, Insya-Allah kukuh pokok dan enak buah terhasil.

Ciri 3 : Pengajian Kulit ke Kulit sampai Khatam

Ciri terpenting sistem pondok yang membezakan sistem Jamiah (Universiti) adalah Kitab – kitab turath ini dibaca secara kulit ke kulit sampai khatam bertalaqqi hadapan Guru. Ia bukan dibaca secara tebuk-tebuk kerana dibimbangi para pelajar tidak memahami keseluruhan isi kitab dengan baik.

Ciri 4 : Murni

Pengajian pondok murni atau suci dari campuran sistem-sistem lain. Bukan menafikan kebaikan sistem tahfiz atau akademik, namun, ketika pelajar ikuti sistem ini, fokus pada satu satu sistem adalah lebik baik dan berkesan. Jika mereka minat menghafaz Al Quran, boleh fokus selesaikan tamatkan hafazan terlebih dahulu sebelum masuk sistem pondok.

Demikian juga subjek akademik, boleh diambil kemudian. Ini kerana jadual para pelajar pondok sangat padat, bermula selepas subuh hingga lewat malam. Sekurang-kurang 7-8 buah kitab meliputi pelbagai disiplin ilmu akan dibacakan oleh Guru dalam sehari.

Ciri 5 : Ilmu Alat Bahasa Arab dan Kitab berbahasa Arab

Kekuatan dan keunikan pengajian pondok adalah pada penguasaan ilmu alat bahasa arab. Mereka diajar kulit ke kulit dan melalui metode terjemahan harfiah kitab-kitab ilmu alat seperti nahu, saraf, balaghah (Maani, bayan dan badi’), mantik dan irab.

Selain itu, para pelajar akan diuji penguasaan ilmu bahasa arab dengan membaca kitab kuning yang tiada baris di hadapan Guru. Mereka harus membaca dengan betul serta mengirabkan kalimah-kalimah yang dibaca supaya berhasil tahqiq dan daqiq. Jika di Jawa, kaedah ini dipanggil ‘sorongan‘ yang diperkenalkan oleh Syaikhuna Khalil Bangkalan.

Pengukuhan ini tidak terhasil sekiranya tidak Guru tidak membacakan kitab-kitab arab. Ketika talaqqi itu, mereka mendengar bagaimana Guru membaca, mengenal ibarat-ibarat dan mendapat perbendaharaan kata. Sekiranya pondok hanya membaca kitab Jawi, pencapaian ini sukar diperolehi.

Ciri 6 : Adab

Penekanan adab adalah suatu yang sinonim hingga adab itu menjadi identiti para guru dan pelajar pondok. Dalam tradisi pondok di Nusantara, para pelajar yang baru masuk pondok akan dibacakan kitab adab dan pemantapan ilmu fardhu ain.

Kitab yang masyhur dibaca adalah Taalim Al Mutaalim. Guru pula bukan hanya sekadar membaca kitab adab tetapi mentarbiyah secara langsung (live) dalam kehidupan Guru bersama pelajar. Oleh kerana itu, Guru pondok mesti ada jiwa murabbi untuk mendidik murid. Jika tidak, tiada beza dengan sistem moden yang mana Guru hanya penyampai ilmu di bilik kelas tetapi tiada tarbiyah adab secara langsung.

Ciri 7 : Hal

Di Pondok, para pelajar akan menjalani kehidupan bersama Guru kerana rumah Guru dan pondok pelajar berada dalam satu kawasan yang sama. Ini tradisi yang penting dipelihara. Para pelajar akan solat berjemaah, berzikir bersama Guru, beraktiviti bersama Guru dan berkhidmat kepada Guru. Suhbah (berdampingn murid dengan Guru) berlaku secara bersemuka. Ini sangat memberi kesan kepada jiwa dan rohani pelajar.

Ketika berdampingan, berlaku pencontohan akhlak batin (contoh- tawadhu’, zuhud, sabar) dan zahir (budi pekerti tinggi) dari Guru kepada murid. Ini yang dipanggil Hal. Murid menyaksikan akhlak mulia (zahir dan batin) Gurunya secara berhadapan lalu murid tadi mengamalkan apa yang dicontohkan.

Hal juga disini bermaksud berlaku perpindahan hal rohani Guru ke batin si murid. Sifat-sifat batin Guru iti berpindah murid. Ini yang disebut oleh ulama’ tasauf ilmu dada ke dada. Maka sudah pasti, hal rohani yang baik diperolehi kerana adanya tazkiah (penyucian hati) seperti amalan atau wirid zikir harian yang mesti diamalkan pelajar. Setengah pondok, menjadikan amalan selawat dan bacaan burdah / qasidah secara mingguan sebagai pengisian rohaniah mereka.

Kesimpulan

Dari tujuh ciri ini, membawa ciri istimewa dan pembeza sistem pondok dengan sistem-sistem pengajian lain. Semoga sistem ini berkekalan disamping terbuka menerima perubahan sesuai dengan perkembangan zaman asalkan tujuh ciri istimewa pondok itu tidak diceraikan. Tujuh ciri itu adalah saripati pondok. Bertukar bentuk bangunan tidak mengapa asalkan bukan dasarnya. Semoga sistem warisan ratusan tahun ini terpelihara sebagai benteng utuh Ahlul Sunnah Wal Jamaah.


Nomura “Underweight” Saham Malaysia

1. Akibat daripada kebimbangan berlakunya sovereign ratings downgrade dan juga rentak reformasi kerajaan baharu Malaysia yang sumbang, Nomura Global Research telah menasihati para kliennya untuk ‘underweight’ (mengurangkan pegangan) di dalam saham-saham di Bursa Malaysia.

2. Ini adalah sebenarnya ‘downgrade’ kali kedua oleh Nomura pasca PRU-14. Di mana selepas PRU, mereka telah revised outlook kita daripada positif kepada neutral dan sekarang kepada kurang positif, perkataan yang mereka gunakan adalah ‘slow pace reform’ oleh pihak kerajaan.

3. Nomura berpendapat bahawa terdapatnya risiko yang tinggi untuk berlakunya kemerosotan fiskal dan juga sovereign ratings downgrade yang boleh trigger capital outflows yang lebih lagi untuk pasaran Malaysia.

4. Nomura juga menjangkakan bahawa perbelanjaan kerajaan persekutuan juga akan mengalami defisit fiskal sebanyak 3.7% berbanding Keluaran Dalam Negara Kasar (KDNK) negara lebih tinggi daripada ramalan rasmi 3.4% dalam Bajet Negara 2019, hal ini adalah kerana harga minyak mentah telah turun dari kemuncak baru-baru ini dan kekurangan pendapatan kerajaan akibat dari kadar sifar cukai barangan dan perkhidmatan (GST).

5. Nomura berpendapat walaupun dividen Petronas akan membantu perbelanjaan persekutuan, namun tindakan kadar sifar GST akan masih memberi kesan fiskal yang besar kepada kerajaan Malaysia.

Berikut adalah komen Nomura mengenai kadar sifar GST yang telah memberi kelompongan besar kepada kocek kerajaan,

“Despite Petronas’ large dividends, our team believes there is still likely to be a fiscal hole from the zero-rating of the GST, which will only be partially filled by small new measures and spending cuts announced in the budget.”

6. Berikut pula adalah komen Nomura mengenai bajet kerajaan yang terlalu bergantung sumber minyak yang mana mungkin akan menyebabkan kadar faedah OPR akan terpaksa diturunkan oleh BNM.

“Another major issue is that oil prices are no longer high,” Nomura commented. Its economist Euben Paracuelles estimated that 30.2% of federal revenue in 2019 would come from oil-related sources.

Brent crude oil prices were trading at US$59.26 (RM243.81) per barrel at press time. Nomura notes that this is “much below” the US$70 per barrel assumption for Budget 2019. Slowing growth and inflation may force the Bank Negara Malaysia to slash the overnight policy rate by an expected 25 basis points this year to 3%”

7. Selain itu Nomura juga telah bertindak untuk downgrade market kita berdasarkan poor earnings, prospects pertumbuhan yang limited dan juga lack of major expansionary reforms oleh kerajaan baru.

Malah Nomura juga telah mengatakan bahawa Malaysia’s earnings growth adalah antara yang terburuk di rantau ini.

Ditambah pula dengan tindakan penjualan non-strategic assets oleh Khazanah Nasional Bhd, yang dianggap sebagai our domestic defender boleh lead to “some overhang on the market”.

8. Nomura juga melihat bahawa tidak ada reformasi yang signifikan atau pembaharuan yang penting yang telah dilakukan oleh kerajaan yang berpotensi untuk membawa kepada pengembangan aktiviti ekonomi.

Bagi Nomura, kerajaan hanya melakukan beberapa inisiatif mudah seperti penutupan beberapa agensi kerajaan, meletakkan beberapa agensi di bawah pengawasan parlimen langsung, dan pengurangan kos untuk projek mega. Tidak ada langkah drastik seperti penghapusan korupsi dan juga liberalisasi ekonomi di antara sektor awam dan swasta.

9. Risiko politik juga adalah salah satu faktor ‘downgrade’ oleh Nomura, di mana ketidakstabilan Parti Keadilan Rakyat dan “obsesi” media dengan garis masa penggantian perdana menteri, telah mengecewakan dan menggusarkan para pelabur kerana kerajaan seolahnya telah lari fokus daripada agenda reformasi mereka.

10. Risiko utama daripada external yang boleh memberi kesan kepada Malaysia pula adalah ketegangan perdagangan China – US.

Nomura berpendapat bahawa adalah mustahil untuk kedua-dua negara ini untuk mencapai perjanjian menyeluruh pada tarikh akhir 1 Mac, namun bagi mereka ancaman oleh Presiden AS Donald Trump untuk mengenakan tarif tambahan tidak akan berlaku.

Menariknya, berbeza dengan Malaysia, Nomura telah menaikkan Filipina ke ‘overweight’ daripada ‘neutral’ dan mengekalkan rating ‘overweight’ di Indonesia.

11. Nomura telah menurunkan ramalan pertumbuhan KDNK untuk Malaysia kepada 4% untuk tahun 2019 pada 4 Jan, lebih rendah daripada anggaran konsensus sebanyak 4.6% yang diberikan oleh Bloomberg dan juga oleh Moody’s yang telah projected growth KDNK Malaysia pada kadar 4.7%, iaitu sebuah unjuran yang sama seperti unjuran oleh Bank Dunia.